Damternak Thuahhnih - Chinland Today Media\nMarch 29, 2012 1:10 pm·0 comments\n“Nan hnenih Thlarau Thianghlim a rung thlen tikah cahnak huham thawn nan khat dingih Jerusalem le Judea ram le Samaria ram le leilungtlun a deng tiang Keimah ih theihpitu (tetti) nan si ding,” tiah a ti.\n–\tTirhthlah 1:8\nBible Siar Ding: Rom 5:19-6:18\nKa rual, thuahhnih damternak na ttul a si. A hmaisabik ah rundamnak le thianhlimnak, cun Thlarau Thianghlim ih baptism na co a ttul. Na minung hlun kha tho thei nawn lo le zianghmang cangvai thei nawn lo dingin na tuah a ttul. Thlarau Thianghlim bomnak in sual (sin) ahcun mithi na si ih Pathian ah minung na si hlan lo le thilhlun hmuahhmuah an hloh thluh hlan lo damternak na ttul a si. Thlarau Thianghlim in mi pakhat a neih (posses) ngah asile a nunnak pumhlum cu nuntharnak hlirin a khat ding – vanlam nun huham cahnak in khahter a si ding. Tleunak zate, phuanlangnak zate, huham zate le duhdawtnak zate a simi Amah ih rocotu na si ding. A si, Thlarau Thianghlim Pathian cu kanmah sungah nung in a phuanglang aw dingih a sunglawinak a langter ding.\nLondon ih milianzet pakhat pa cu a hnattuan a tluangzet nain a sunglam nun ah buainak a nei ih ziangti’n ka tuah ding ti a thei lo. A innpi sungah mangbang vansang in a sukso rero ih sangka kiltu tlangval pate cu thinnuamzet in hurhuk tum ih a ummi kha a hmu. A zungkhan ah a va kir saal ih thu a ruat nasa. A nunnak ah hnangamnak a um lo. A bank cabu, a paisa, a hnattuan, a hlawhtlinnak pawl khal in hnangam dingin an bawm thei cuang lo. Ka rual, leilungpi hman nei khal awla Pathian na neih lo ahcun na nunnak cu “si rang hnihmi thlaan” vek a si (Matt. 23:27).\nMilianpa cu a hna a ngam thei lo tikah “Tlangvalpa te ziang a tuah ti ka va zoh ding” a ti. A va feh ih hurhuk tum in thinnuamzet ih a rak um kha a hmu saal thotho. “Ka zungkhan sungah ra aw” a ti. Zung sung an thlen tikah, “Ziangmi in si lungawi te’n a lo umter, in sim aw” a ti. Tlangvalpa in “Jesuh ka theih hlan ahcun kei tla mi riahsia le mi vansang ka rak si. Rundamnak ka co ih Thlarau Thianghlim ih ka nun a luahkhat tikah ka sunglam nun cu lungawinak in a khat. Hurhuk ka tum, hla ka sak ringring” a ti.\nMilianpa cu tlangvalpa hnen ihsin mission tuahnak, thuthangtha simnak hmun address a thei ngah. Pathian thu ngai dingin a feh. Pathian huham in a tonghtham ruangah hmailam ihsin kawhnak (altar call) caan ah a tho thei ve. Rundamnak a co ih a rei hlanah Thlarau thawn khat in, “Hallelujah!” ti’n a au suak thei ve a si.\nPathian cu kan lungawinak ih muril a si. Pathian ih tonghtham mi na si le nun thlengh awknak na nei dingih na hrangah leitlun hi a thupi lo ding.\nInnhnen Parih Tthatnak\nHmang aw Ve


Ralkap Cozah A Dodal Ruangah A Nulepa In An Fanu Sinak Ihsin An Hlon, A Nulepa Hnenah Lungawithu A Sim ih Hmailam A Pan Vivo Tum – Meifar\nRalkap Cozah A Dodal Ruangah A Nulepa In An Fanu Sinak Ihsin An Hlon, A Nulepa Hnenah Lungawithu A Sim ih Hmailam A Pan Vivo Tum\nAugust 17, 2021 admin Myanmar 0\nMyanmar ramsung buainak ah mino pawlin an nunnak thap in an zuam, ram le miphun hrangih nunnak hlan khal an tam zet zo. Ramlak ah an khuasa ih ruahsur hnuah fikfa le cangvat lakah hringnun an hmang rero lai.\nAn pekawknak hi upat an tlak zet ih zalennak nieng mawi a suak ding caan a hngakhlap um tuk. Mandalay ih um U Khin Muang U le Daw Win Win Gyi tei fanu cu lamzawhnak ah a tel ringring, ralkap cozah cu a phunphun in a dodal.\nA nulepa in daiten um men dingin nun an sim ṭheu nan a duh cuang lo ih duhphorhnak nei dingin a poksuak ringring. Curuangah August 12, 2021 sun ah hringtu a nulepa in an fanu sinak ihsin an hlon thu newspaper parah an tarlang.\nZiangvek buainak a tong asikhallen ṭuanvo an la lo ding thu pawl an ngan. An fanu Mah Eih Pyi Sone cu ralkap pawlin kai dingin an hawl ruangah hmun dangah a relh.\nA nulepa ih an ca suah ruangah a thinheng lo ih “Tuini tiang zianghman ṭuan loin in rak cawm ruangah ka lungawi tuk” tin lungawi thu a sim sawn. Asinan dunglam ah kirsal a tum lo ih rampi zalennak ngah hlanlo a zuam vivo tum thu a rel.\nTaliban Pawl An Huk Dumdo, An Ramsung Ih Um Christian Pawlin “Thlacamnak Ah In Rak Mang Ringring Uh” An Ti\nRalkap Pawlin Falam Ramsung Taal Khua Ih An Vok Le Ar Pawl An Eisak Thluh, Bible Khal An Siatsuah


Hakha Ih Puak Mi Hi ZIAN A Si Zum, BOMB A Si Lo Hmang - Chinland Today Media\nHakha Ih Puak Mi Hi ZIAN A Si Zum, BOMB A Si Lo Hmang\nNovember 23, 2015 1:45 pm·0 comments\nHakha in November 22, zan ih puak mi hi raldonak ih hman mi bomb siloin lungto pawl khuainak ih hman mi ZIAN ruangah a si ding tiah zum a si. Hi zian puak ruangah mi 6 le hliamtuar in mi 7 pawl a tuah hlei ah inn 7 pawl a siatsuah.\nSiatralnak a tuartu mi panga pawl hi sungkua khat an si. An lakah nauhak kum 7 mite khal a tel. Mithi hi mipa 4 le nunau 2 an si.\nRampi thuthang latu Irrawaddy le Eleven Media ih a tarlang dan ahcun inn puak tuartu Pu Jonah inn ah meithal ZIAN an ret mi a kang pangnak ihsin puak mi a si ding tiah an zum thu Hakha ih palik bawi Myin Lwin ih a sim thu an tarlang. Palik pawl ih an zumnak ahcun meisa a ngah lo ruangah sathau an vang miin an ZIAN a nawkngah a si ding tiah an ti.\nFebruary thla ah ZIAN thu ruangah kaihkhih a rak tuartu nu pakhat khal, hi zan ah zanriah a eiin a um ih a riak tiah thudon a si. Hi vekih thubuai a rak neih dah zo ruangah thawng khal reipi a rak tla. Tu hi thawng ihsin a suak pek nihnih lawng a si hrih lai.\nTui sunah Chin ramkulh rorel inn pi cun lakhruak thurelnak an neiih Pu Jonah inn ih daan lo ih an ret mi ZIAN ruangah inn neitu pa hi sualphurh a si ding titla in thuhram laknak cun a tarlang. Thuhla pawl hi zingzoi rero lai a siih thufel fai theih thei ding khal ruahsannak a um zet.\nSiatral a tuartu innsang le Pi Thong Thluai ih ruang khal tuisun ah tluangten vuiliamnak an nei zo.\nED/- ZIAN hmangih tuah mi lampi laihnak ih an hman theu mi hi bomb tiah olsamnak in koh a sinan, tuitumih puak mi thu ah raldonak ih bomb a silo ruangah bomb tiah hmang nawn lo in ZIAN a puak tiah hman a si ding.


Ralhraang tham ban lo dingih ret ṭhat mi $3 billion lenglo cu Mipi zem khawm tum - Falam Online Media\nFebruary 12, 2022 February 12, 2022 Ni Hnem Sung\t0 Comments\nAfghan central bank in US bank account ih bawmnak paisa $7 billion lenglo a ret mi sungin 9/11 ṭum ih siattong innsang pawl hrang ah $3.5 billion lenglo an hmang tum tiah theih a si.\nCuih paisa cu US ram le leitlunhuap mibawmtu pawlkom pawl ih kum 20 sung Afghan mipi hrang bawmnak an pe khawm mi a si ih, Taliban ralhraang in Afghan cozah thuneihnak a la veten US cozah in zohman tham theih lo dingin a ret ṭhat mi Afghan cozahhlun paisa a si.\n“Taliban ralhraang in World Trade Center innpi an pahsiat ṭum, 9/11 ih vanduainak tongtu innsang 100 luan in ralhraang taya an cuai ih sual tuahtu pawl thuṭhenzung ah an suak thei lo ruangah a heektu pawl cu fund ngah dingin thuthluknak an tuah. Curuangah hitin thu a suak mi a si ih President Biden in lungkimnak hmin a khen cun hmalaknak a um vivo ding” tiah sunglam thutheitui` relmi cu New York Times in a tarlang.\nAsinan ruah ding tampi a um mi cu Taliban ralhraang pawl cu Afghanistan cozah dik ti`n US cozah in a pom hai lo. Curuangah zohman tham theih lo dingih ret ṭhat mi Afghan central bank paisa cu ukhruainak latu Taliban ralhraang paisa a si ti`n 9/11 siat tong pawl an pe ding maw? ti hi thusutnak a um.\n9/11 Victims’ Families To Receive Billions Of Dollars Seized From Afghanistan Bank https://t.co/qZw2Bvelcj #Afghanistan #Taliban #News\n— Associated Risks Ltd (@RisksAssociated) February 11, 2022\n“9/11 siatton fund ngah tuding lak khalah an hmuh dan a bangaw lo. Afghan mipi harsa pawl bawmnak dingah a feh ṭul titu an um bangin Daan thawn milaw ih kan covo ding ti hlawhtling a ṭul titu an um ve.”\nBiden admin khal, US ralkap an ko kir hnu, Afghan mipi bawm thei dan dingah harsatnak an nei ti a si ih, Biden in 9/11 siattong hrang paisa a ti felfai cun Afghan central bank paisa $7 billion sung ihsin a hrek hrawng cu Afghan mipi bawm nak dingah a feh ding tiah thu a um a si.\n← Pacak Salai Tial Thang tei` sualawknak cu Diriam umlo zetin Tawpter\nUnion Day ah Tlangpar Hriamkai pawlkom ṭhenkhat in an telpi cu MAH a hni siamsiam →


Burma Ram HrilawkNak ah Ralkap An Cak - Chinland Today Media\nNovember 11, 2010 1:38 am·0 comments\nTheihcio vekin Burma rampi hrilawk nak November ni 7, 2010 ih an neih mi ah Ralkap lamttang Union Solidarity and Devolopment Party (USDP) in Vote za ih 80% ngah in caknak an cothu an puang. kum 1990 hnulam ih Burma rampi hrilawk salnak hmaisa bik hi ralkap Cozah nak tawpterih mipi rorelnak din dingih tumtah mi a sinan rampi hrilawknak ah mipi rorelnak din tumih hna ttuantu National League for Democracy (NLD) Party hrauitu Aung San Suu Kyi leh Party Member Politician minung 1,200 lenglo pawlcu himi hrilawknak ih tel theilo dingih hrentar an si ruangah Burma rampi hrilawknak hin a tir ihsin sawisel a hlawhzet.\nBurma ram hrilawk nakah hin zohfiang tu ram dang mi thuthangca latu pawl luhsian an silo ih, curuangah ram dangdang pawlcun Burma ram hrilawk nak hi zumtlak leh pawmtlak ih an ruahlo thu an sim.tui Burma ram hrilawk nakah Vote siar dan ah thil,diklo a tamtuk tiah theihsuak a siih, curuangah Opposition Party 6 cun Election Commission hnenah an lungawilo thu an thlenzo.\nHimi sungih Opposition Party tumbik National Democratic Force hruaitu Khin Maung Swe in a sim nakah Vote siat tirlam ah cun an Party in hmai a hruai vivo ih cumi hnuin Vote siarcia mipawl an siarsal ih resulf danglam zetin an suaksal tiah a sim.\nTui Burma ram hrilawk nakah hin Parliament leh State Assembly Member an hrilih, himi sungah Cabinet cu mipi in hrillo in President, in a duhduh a ruat sal leh haidingih, Ralkap lamah Parliament Committee pathum din a si dingih, cumi Committee sungih sin Candidate tuah a si dingih, hi Commitee pawlin an sung ihsin President, leh Vice President, minung pahnih an hrilsuak ding a si.\nRalkap Lalbikin General sinak kailaitu pawlih lak ihsin Defence Minister, Interior Minister, leh Border Affairs Minister pawl a duhduh a pe ding. Burma ram hrilawk nakih tlingthar pawlhi ni 90 cemhlanah Parliament Session hmaisa bik to khawm ding an si. Himi hrilawknak thuthawi pehparaw in Democratic Karen Buddhist Army (DKBA) pawlin kawl ralkap pawl an kapih, himi ruangah mipi 15.000 lenglo pawlcu Thailand ram sungah an tlanlutih tu ah Mae Sot khua an aum khawmlai tu ah cun DKBA pawlhi kawl ralkap pawlin an nehzo nan buainak dangdang a suaksal pangding ti phangin minung tampi in Thailand ram pan tumin lamzin an hawl rero lai.


Na Pathian Zo A Si? - Chinland Today Media\nOctober 31, 2008 1:36 am·0 comments\nBawipa na Pathian cu na thinlung zate, na nunnak zate le na thazaang zate’n na duhdawt pei.\n– Ezekiel 13-15\n– Thufim 11:22-31\nVeikhat cu mithi vuinak ah mithi pa ih thu mi pakhat in a sim ka thei, “A Pathian thawn naizet in a um. Atu cu, him te’n a um,” tiah a ti.\nMikip in Pathian nei ciar thei in an duh daan vekin um thei in kumkhua nunnak um thei sehla ka duh. Cutikah thihnak hi a thupi nawn lo dingih zumlotu pawl an thih tikah khui ah an feh ding ti kan poisat khal a ttul lo ding.\nAsinan Bible in Pathian pakhat lawng a um, Bawipa Amah pakhat lawng hi kan Pathian a si (Daan 6:4). Amah cu a thianghlim (Pui. 19:2). Amah thawn pehtlai aw dingah Amai’ tahfung kan baan thei lo tiah a ti. “Kan zate’n misual kan si ttheh ih Pathian sunlawinak kan co baan lo” ( Rom 3:23). Kan sualnak in Amah thawn in hlatter.\nDuhdawtnak thawn vancung ih kan Pa in, kan sualnak man ih thitu, a famkim mi a Fapa Jesuh ihsin Amah hnenih thlen theinak lamziin in tuah sak. “Pathian in leilung hi a duhdawtzet ruangah a Fapa neihsun in peek ih Amah a zumtu hmuahhmuah cu thi loin kumkhua nunnak an nei ding” (John 3:16). Asinan kan thinlung tangdornak thawn Amah ih sual ngaidamnak peekmi kan cohlan a ttul.\nA dikmi Pathian pakhat lawng a um. Amah cu a thianghlim ih Jesuh Khrih thawng ih kumkhua nunnak lamziin in peek a si. Amah cu na rinsan mi Pathian a si maw? Ttha te’n ruat aw, thupizet in.\nVancung ah umnak ding inn rem cia in a um,\nNgaithiamnak le kumkhua nunnak laksawng;\nRinnak in a cohlangtu hmuahhmuah hrangah le,\nKhrih thawngin a zumtu pawl hrangah!\nVancung luhnak dingah na theih mi pa zo a si ti a thupizet.\nZiangtin an thei ding?\nZiangtluk kan Pathian amak in a tum!


Tuahcawp Zuk in Ka Nunkhua I Siatsuah – Taiwan model Heidi Yeh | Falam Online Media\n+Knowledge & Entertainment World\nTuahcawp Zuk in Ka Nunkhua I Siatsuah – Taiwan model Heidi Yeh\nKum 2012 ah International Chinese media Heilongjiang Morning Post ah “China milain pa in an mai` hmuaihmel zon lomi fa pathum neisuaktu a nupi taya a cuai ih a neh” timi cahram le nuahak hmelsia pathum telmi Innsang zuk cu online ah a thlah. Cuih cahram diklo le zuk tuahcawp cun Taiwan model Heidi Yeh nuntluan ah tlaksiatnak tumpi a thlengter.\nCa sung ah cu, “Mi hmelsia numi pakhat cun mawi dingin surgery a tuah ih pasal milian hmelṭha a tong phah. Apasal thawn nuam zetin an um tlang ih fa pakhat an nei. Naute cu a hmel sia tukih a nu le pa hmuaihmel a zon lo ruangah inntekpa a lung hring deuh. Fa pahnih an nei bet ih an hmuaihmel keng lo hlir an piang ruangah an pa cun zingzoinak a nei ih a nupi hmelsiat zia le surgery tuah ruangah mawivekin a lang timi a hmusuak. Curuangah an nu cu tayacuai in neh nak a co” tiah an ngan.\nCuih zuk cu internet ah an share sawng vivo ih leitlun hmuntinkim ah a darh ṭheh. Memes lar ah a hung cang ih “Plastic Surgery na tuah khal le na si nak dik cu kum khua in na thup thei lo” timi ca ngan tel in hnihsuaksainak ah a hung cang.\nTuahCawp Zuk Le Thuthang Diklo in Ka Nun Lai Ah I Thih Ter – Taiwan Model Heidi Yeh\nTaiwan mi Heidi Yeh cu model khawvel a luh nak kum 2 (2000) hrawngah international advertising agency J Walter Thompson (JWT) thawn plastic surgery clinic hrang ah thehlarnak zukaw dingin contact an tuah.\nCuih zuk cu newspaper hrang lawng ah zuk mi a si nan JWT in Simple Beauty timi company pakhat a hmang sawng ter. Simple Beauty company cun zuk sung ih nauhak pathum hmuihmelsia dingin photoshop a tuah hnu ah “Na fa le pawl simfiang ding lawng, na don har ding a um” timi ca telh in company thehlar nakah hmang phah in online ah an thlah.\nCutin, cuih zuk cu fact check ta loin media dangdang nih an lak sawng ih online ah an thlah ciamco ih a hung lar thok.\nHih thuhla ah BBC in documentary tawite a tuah ih, video sung ah cun, “Surgery khal ka tuah dah lo. Hmel remcawp in pasal ṭha a nei thei ti`n thuphan thuthang an ngan. JWT thawn thehlarnak kan zuk mi cu Simple Beauty in a rem bet ih a diklo zawng in online ah a thlah.”\n“Phuahcawp thuthang le zuk cu leitlun mipi pawl in a tak ah an ruat. Kan ramsung khal ah a tak ah an ruat. Curuangah model khawvel ah company pawl in, in hmang duh nawn lo. Ka nun cu a cem rori si ko” ti`n Model Heidi Yeh cun ṭap phah in a sim ih “media ṭhenkhat cun Model khawvel ah hminthang sin tumin thu a phuah ti`n in puh bet” a ti.\nThuhla umdandik a suak hnu ah Chinese newspaper Heilongjiang Morning Post in ngaidam an dil ih Heidi Yeh cun “fact check ta lo in thuthang nan ngan ruangah ka nun khua a sia thluh ih $100,000 hrawng laklutding hrisap mi ka sungral thluh” a ti.\nHeidi Yeh cun a zuk midang hmangsawng tertu JWT company cu tayacui a tum nan company lam cun “copyright neitu kan si ih kan duhdan in kan hmang thei” an ti ih a mah Heidi Yeh sawn cu company hminsiatter thubuai thawn tayacuai an tum lawk.\nTuahcun, Heidi Yeh cu photo model khawvel le hlanlai thubuai hmuahhmuah tan san in a semsuahnak Nantou County khua ah a tlung kir ih social media hmang in local ceiawknak a thehlar ṭheu a si.\n← Covid 19 Ral Do dingin Than Shwe san ih Dr. hminthang cangvai thok\nEgypt ah Kum 2500 hrawng rei zo mi ThlanKuang 14 hmusuak →\nCovid 19 mina lam sak tu Silchar Dr. pa cu mipi duh a co hlei ce\nAnonymous Hacker in Minneapolis Police Department Website Siatsuah\nHivek natnei cu Pfizer COVID 19 vaccine dawt lo dingin MHRA in Thuthannak a nei


Pasca Puaipi tuah hlan a thianghlim mi nithum ti mi cu April 17, 2019 | Radio Veritas Asia\nPasca Puaipi tuah hlan a thianghlim mi nithum ti mi cu April 17, 2019\nPasca Puaipi tuah hlan a thianghlim mi nithum ti mi cu\nNu Pawlpi ih biakthawinak thawn pehpar mi caanserh pawl cu nunphung caanserh a si lo. Cu hnak ih a sang mi nunphung khal tleunak a petu Biaknak lam biakthawinak ih cam mi a si.\nBiakthawinak caanserh pakhat khat tuah hlan ah thlarau lam thawn pehpar mi timtuah nak an tuah theu. Cui timtuahnak pawl cu sualthlahnak, mai taksa, thinlung, ruah nak dai ter dingah tikcu malte lak ih timtuahnak pawl an si. Cu mi pawl sungin nikua sung Novena thawn timtuahnak cu mi tempi ih theih a si ih a tel tu khal an tampi.\nZiangah tile nikua sung timtuah hnu ah cui a thupi zet mi puai tuah nak ruangah timtuah cia in a um tiin a ruat. Pasca Puaipi ni tuah dingah khal Nu Pawlpi in Vua tikcu caan Zarh ruk nemhnget in tim a rak tuah zo. A tui thianghlim Zarh cu Pasca hlan timtuahnak ih netabik lam a si. Cui netabik timtuah dingah “Triduum” ‘Pasca puai hrangah nithum sung timtuah sal nak’ tiin nemhnget ih timtuah dingah a forhfial.\nHi Pasca puai hrangah nithum sung timtuahnak ah ziang vek timtuahnak pawl tuah a si theu ti hi Catholic ohhranpi tampi in an thei lo ih an sut rero theu Pasca puai hrangah nithum sung caan nate ih timtuah sal nak tikcu tawi\nHi tikcu caan tawi te cu ‘Triduum’ tiih kawh a si. Hi mi cu Latin tong a si ih a ti can cu “nithum sung” ti nak a si. Ziang vek in ‘nithum sung’ timtuah ih tuah mi caanserh a ti duh san a si. Hi tikcu caan tawi te cu “thianghlim tlawngkai nili ni” in a thok ih Pasca zarhpi ni ah a cem.\nA cekci ih sim a si le ‘Triduum’ tikcu caan cu ‘thianghlim tlawngkai nili ni” zaanlam ihsin thok in ‘thianghlim tlawngkai ninga ni, thianghlim zarh te ni le Pasca Zarhpi ni” tiang a si.\nKumtin Pasca puai hrangah nithum sung timtuah mi tikcu caan tawite cu “Paschal Triduum” tiin an ko.‘Paschal’ ti mi cu ‘Easter’ a khihhmuhnak a si. ‘Paschal’ ti mi ih a hmaisabik tongfang cu Greek cafang ‘pascha’ a si ih cu mi khal Hebru tong ‘pesach’ ihsin suak mi a si. Hi cafang ih thuanthu vun ruah sal a si le Israel miphun pawl Egypt miphun pawl ih sal an si nak in siseh, thihnak horkuam a si mi tipisen le Egypt pawl ih ralkap lak in siseh, tnelrawn ramcar ah rilrawng, tihaal, tihnungza phunzakap lak ihsin siseh, miphun pakhat lawng ti a si ko nain ziang vek nunphung, Biaknak lam thlun mi daan a um lo mi miphun ihsin siseh, Siangpahrang hauhruang le ram um lo mi miphun ihsin siseh, Pathian ih kam mi ram ih luh thei nak, cu vek in Bawi Jesuh cu harsat tuarnak, thih nak le thawhsalnak in neh nak cu ‘lannak, luatnak’ Pasca thuthuk pawl an si.\nThianghlim tlawngkai nilini ih thuanthu\nTlawngkai nili ni zaanla ah Catholic diocese pi cu Bawi Jesuh in harsat a tuar nak lamzin a zawh hlan ah a dungthluntu pawl thawn zaanriah ei nak tuah mi Missa sumnak tuah a si theu. Pasca zaanriah ei puai cu Jew miphun pawl hrangah kumkhat veikhat, tuah tengteng tul mi biaknak lam tuanvo pakhat a si. Bawi Jesuh ih hi zaanriah ei puai cu minung si nak a lak mi nunram ah netabik zaanriah ei puai a si. Ziangahtile hi zaanriah ei puai theh hnu ih kaih a tuar thlang ding ruangah a si. Netabik zaanriah ei puai khal ‘Bawipai Thi le Sa Sacramentu a din nak’ tiih kawh a si theu.\nZiangahtile Bawi Jesuh in a mai thawm huham tum zet mi a thu pek in Sang le Sabitti cu a Thi le Sa ah a rak thleng ter. Hi netabik zaanriah ei puai ih Missa sumnak caanserh hotu Puithiam in Bawi Jesuh in a dungthluntu pawl an ke a rak kholh sak nak man sal nak ah ke kholh nak tuah a si theu.Hi caanserh telh nak thawngin Bawi Jesuih a rak cah mi ‘Nan saya le na Bawi ka si ko nain nan ke ka kholh ah cun nan nih khal pakhat le pakhat nan ke kholh sak aw uh’ ti mi thuzirhnak man sal nak ah a si.\nThianghlim tlawngkai nili ni cu “Maundy Thursday” tiin khal an ko. “Maundy” ti mi cafang cu Latin tong ‘mandatum’ ih suak mi a si. Ti duh san cu ‘thupeknak’ ti a si. Ziangahtile cui ni ah Bawi Jesuh in “Nan hnenah thukham thar ka lo pek; Kei mah in ka lo duhdawt vek in pakhat le pakhat va duhdaw aw ve uh” tiin thukham thar a rak pek.Thianghlim tlawngkai nili ni cu Nu Pawlpi ih ni ropi ni a si maw?\nThianghlim tlawngkai nili ni cu Nu Pawlpi ih ni ropi ni a si lo. Ti duh san cu cui Missa raithawinak ah tel lo theih lo mi a si lo. Asinain, a famkim mi Indulgencia a ngah duh tu pawl hrangah cun sumnak tuah sak a tul. Asinain, Catholic kohhranpi tampi in thuhla tampi ruangah an tel duh tla a si men ding. Tahthimnak ah hnatuan lam, innsungsang, cohlan mi caanserh pawl, harhdamnak ruangah, thuhla a phun phun ruangah a si.Thu ngaingai ah cun hi Missa sumnak cu thlarau lam ih a muril famkim in a thupi mi thil pawl a si lo ah cun Missa sumnak ah tel a tul.\nHi thuthang cu CNA thuthang ih kan don mi a si.


ASEAN in Pi Aung San Suu Kyi dinpi | VCTH\nHome » Thuthang » Ramsung » ASEAN in Pi Aung San Suu Kyi dinpi\nBy vcth on November 14, 2017.\nPhilippine ram, Manila ih tuahmi Avoi 31nk ASEAN tonkhawmnak ah ASEAN ram hruaitu pawl in Rakhine ram thubuai ah Pi Aung San Suu Kyi ih duhnak vekin an fehpi tiah theih a si.\nPi Aung San Suu Kyi ih dil vekin statement ah Rohingya ti tongfang pakhat hman an hmang lo ih hlei ah nitlaknak lam media pawl ih sim le than vekin ‘miphun ci-hmitnak’ ti vek tongfang tla an hmang lo.\nASEAN cun ‘Vietnam ram ih tualto harsatnak (natural disasters) tuar pawl bawm ding, Philippine ih Islam ralhrang ruangih harsatnak a tuar pawl bawm ding le Myanmar ram Rakhine ramkulh ih mibur pakhat le khat buainak ruangih harsatnak tuar pawl bawm ding’ tiin Myanmar ram thu ah tongfang mawi zet a hmang.\nASEAN ram tam nawn cu nitlaknak lam media pawl ih selnak a tongmi ram an si. Thimnak ah Philippine President ih rittheihsii a do daan, Thailand ram ralkap in thuneihnak an lek ih rei tuk an uk daan, Myanmar ram ih Rakhine ram buainak thu ti pawl ah nitlaknak lam media in nasa zetin an soisel.\nNitlaknak ram tampi in cu Rakhine ram buainak thu ruangah Pi Aung San Suu Kyi an siosel nasa. Pawlkom hrekkhat tla in cu a pek cia lawmman tiang hman an long sal.\nASEAN ram pawl khat le khat dinpi awnak in nitlaknak ram pawl ih ASEAN par ih thuneih silhkhahnak a dem ter deuh ding zum a um.\nTuitum ASEAN meeting ah Aung San Suu Kyi ih thu ASEAN hruaitu pawl ih an thlun daan zoh tikah Aung San Suu Kyi parah upatnak an nei zia a lang. Amah Aung San Suu Kyi hrang siseh, Myanmar ram hrangah siseh nehnak pakhat ngah vek a si.


Hlasak Thiam - SKRC le CT - Chinland Today Media\nHlasak Thiam – SKRC le CT\nLaimi lak ih Rap (hlasam) sak hmaisa bik silo na in a mah ruangih mipi ih hlasam theih lar phah zet mi Salai Van Thang (Avan) Falam phunsang hotu khal ttuan ih Laimi tthansoh nak ding hrang tiih a theitawk ih zuam rero, mi tthen ih Sialkiringcin tiih theih larmi Chinland Today in a caan awllo lai fangah thusuhnak a nei..\nCT : Chinland Today, Van: Sialkiringcin\nCT : Rap hla na rak sak thoknak a rei zo maw? Ziangmi hla na sak hmaisa bik.\nVan : Rei zo 2003 hrawng in si. Ka sak hmaisabik mi cu Sialkiringcin ih Nunnak ti mi khui in kan thok.\nCT : Sialkiringcin ih Nunnak timi VCD nan rak suahmi hlawhtling in na thei aw maw? ziangtluk tiang na rak zuam?\nVan : Kan rak thoknak a rei nasa hi HipHop music ka rak uar nak cu a rei nan a si nan mahten phuah ding le sak ding cu harsatnak tampi kan rak tuar.\nCT : Na harsak tuar mi lak in pakhat in sim thei kem?\nVan : Harsaknak lak ih pakhat tiahcun Studio lamah si ko Sumpai len kan nei lemlo tikah Studio len kan lut dahlo thawn kha mi karlak ah kan har sabik si ko ka tthia panteh studio lut dah lo tiah.\nCT : Lai cafang pawl hi Rap ih sak dingah a har zet in na thei maw?\nVan : Rak sak pek ahcun a har ko ziangahtilen beatting thawn sak a si tikah kan sak dah lo thawn harsaknak cu a um ko a sinan ka nel deuh thlang tikah cu tluk in a har lemlo ah a cang.\nCT : Ziang ruangah SKRC tiin na hmin na bun? Dunsan nan nei maw?\nVan : SKRC ti hi kan rualpi pa 4 ih hmin a si Sialkaringcin ti ih kan hril nak cu Kan producer Mangte thawn kan pa (4)thawn khui kan tuah ding tiin ka ti tikah hmin kan pawl ih kan rak bunmi a si.\nDuhsan dang ti cu Lai hmin a si ding ih roling hmin deuh hi kan duh ih cu nah khal asi ih cui hlei ah Sialkiringcin timi a thuanthu cu ka thei cio ko ding ka zum.\nCT : Laimi ah Rap hla sak hmai sabik lo tisehla a sual pei maw?\nVan : Rap hla sakhmaisabik lam cu ka si lemlo ding ziangahtilen hlan pawl ah maltete an rak sak dah zo Pathian hla pawl ah tla cu nah a hmais bik lam cu kan si lemlo ding nan Hiphop music lam tuah ah cun lai mi lakah kan SKRC cu a hmai sa lam cu kan si ding ka zum.\nCT : Ziangtin Hiphop lam nan rak sak thok timi in sim thei ke maw?\nVan : Si, hmaisabik cu hi music ka theih pek ah hin ka uar lemlo asinan midum pawl ih an nundan (bao) kha beatting thawn an sak tikah ka ngai tam sinsin ih ka duh sinsin ka sak thawk hi cu ka nau pa William tu Malay um thawn hin Eminem pawl SnoopDog ti pawl kan rak ngai ringring ih kan uar tuk ih cu nah in kan thawk si ko.\nCT : Rap hla, Hiphop le Laimi ziangtin na hmu dah a si?\nVan : Rap kan ti khal hi thu ngaite cun kan laimi thawn hla aw tuk cu a si lo Ka hmuh dan cun khuatehla an rak sam tikah hman rap thawn in nai aw te si tha ten kan ngai ahcun a sal in an sal ve cu thei.\nCT :Thangthar nonawn pawl hrangah, Rap, Hiphop la ah ziangtluk in duhsaknak na nei?\nVan : Rap le Hiphop timi cu thangthar hrang ahcu thinlung puaksuak nak pakhat a si in ka hmu; kan lungawilo nak siseh kan riahsianak siseh khakha kan salsuak mi kha si. Curuang ah mino hrang ahcun thinlung puaksuak nak hrang ah a tha tuk in ka ruat.\nCT : Kan lai nu pawl in teh hivek sak ding ah ziangtin na ruat?\nVan : Hi Rap ,Hiphop kan ti tla hi a dang music thawn danglamnak lem a um lo kan thinlung puaksuak mi kha bet parah kan sal rero si ko ih zozo khal sak theih mi music a si ko in ka ruat a si nan mai nunphung um tu dan thawn cun a remle remlo ti men si ko.\nCT :Na hlasak mi sungah ziangmi na duh bik?\nVan : Sialkiringcin ih Nunak timi vcd sung ih Caankhatkhatah timi hla hi ka duhdeuh bik ko ee pop-rap style te si cu len kan rualpi pa 4 ih kan phuah hmaisabik hla si, hi hla kan phuah ah thla 6 lai kan rei.\nCT : Asan dang teh a um, ziangruangah hitin nan rak phuah?\nVan : A thupibik cu nunau pawl kan ti duhnak san si ko tlangval pawl nih an lo uar lai ah duhawknak ah hmang hlah uh a rei len nan siraw leh ding tiih nunsim duhnak vek ih ngan deuh a si ko.\nCT : Nangmah in teh hla na phuah ve maw?\nVan : Melody lam hi cu ka phuah dah lemlo rapping hi cu ka phuah a tam ve ko kha tin mi dang thawn phuah tlang a tam.\nCT :Na Rap mi pawl hi nangmah phuah mi an si thluh maw?\nVan : Si thluhlo ee Sunsan hla pawl tla cu BJ ih cafang asinan kei mah nih kasak khavek tla a tam zet.\nCT : Leitlun hlasak thiam ah zo na uar bik? Laimi ah teh?\nVan : Salomon hi cu ka uar lawlaw si, cun Eminem, Nelly ,Black Eyepiece ih an rapper pawl a tam ko.\nCT : Laimi pawl hi hla lam ih hma kan sawn theinak dingah ziangmi a tulbik in na thei?\nVan : Paihnak , zuamnak , tumtahnak pawl hi kan tul ding ka zum, hla tla hi tam thei tawp in ngai thei seh la Hiphop, Rock , Pop a phunphun in ngai thei sehla cu lawngah idea tharthar kan ngah phah thei ding ka zum.\nCT : Kan Lai nonawn pawl hnenah ziangmi thu na cah duh?\nVan : Si, kan nih tla zuam rero lai mi kan si tikah thucah ngaingai cu ka cah ngamlo nan asinan thu hlawmnak malte cu ka pe ve duhsawn thil pakhat tuah ding cun harsak nak cu arak um tengteng a tum maw a te ti lawng men cu ruangah a thupibik cu kan tumtakmi kim theinak dingah ziangvek harsaknak khal hi kan tum tah mi ruahsannak thawn neh theiseh la ti kha ka hlawm ve duh a si.\nCT : Asile tlangval na si vek in Duhdawtnak timi ziangtin na aw suak in na rel?\nVan : Duhdawtnak timi cu a rak mak nasa fala leh tlangval duhdawtnak thu ka hmuh dan lo ruah sehla a tep dah tu lawng in hi duhdawtnak ih a sunglawizia, a thuk zia, a mawizia hi kan thei ding ka zum.\nCT : Na fala duhzawngteh in sim thei pei maw?\nVan : Ha…..ka ningvek a zak tumciamco ih ha….. si, Mi mawi ciamco cu a si cuang lo nan felfai , duhnung le Pathian tihzahmi te si thei sehla ka duhbik a tam tuk maw ka duh thusam ha…..\nCT : Laimi kan lungrual theinak dingah ziangmi kan ttul in na thei?\nVan : Si lungrualthu hla hi cu a thuk nasa kei ka hmuh dan cu Laimi kan lungrualthei nak ding ah cun Ma ih ti thei zat ciar in kan ram a si mi Lairam hrang ah hin tuan tlangsehla kan lungrual tlangthei ding ka zum, mah leh um nak cio in lungrual kan duh ngaingai a si ahcun Mai miphun duhdawtawknak neisehla a thupi ve in ka ruat .\nCT : Nangmah a lo ngaisang tu kan ti pei cu, na fan pawl hnenah teh ziang mi na sim duh?\nVan : Kei tla zuamrero lai ka si tikah pakhat le pakhat tha pek awknak hi kan tul tuk curuangah kei tla minung ka si nak vekin nan hnen in thapek nak ka tul na sa ti ka sim duh a tul sam nak tampi ka nei lakah nan duhthusam ruah nak ka hngak hlap ringring tiin ka sim duh bet.\nCT : Mipi pawl hnenah ziangmi challenge na tuah duh?\nVan : Ka theitawk in ka tuan mi sun parah kan miphun hrangah a tel ringring ding ti ka challenge duh (ka ti thei tawk in).\nCT : Na caan sunglawi in pek ruangah kan lungawi.\nVan : Kei tla ka lungawi, kan laitong te thawn hi vek kan tuah thei hi a tuahsuaktu nan parah ka lo upat nasa ti ka lo sim thei duh.


Thianhlimnak sungih Lungawinak - Chinland Today Media\nMay 7, 2012 11:50 pm·0 comments\nZiangahtile hih harsatnak nan tuarmi cu nan zumnak a ngai maw ngai lo ti theihnak dingah a si. A siat theimi sui hman meisa in hniksak a si ttheu. Cubangtuk in sui hnakih a sunglawi sawnmi nan zumnak cu harsatnak a tuar suak theitu si dingah hniksak a ttul ve a si. Cule Jesuh Khrih a lang Ni ah thangthatnak le sunlawinak le upatnak nan ngah ding a si.\nBible Siar Ding: 2 Korin. 4:7-5:9\nNa nunnak ah Pathian ih a thlentermi hniksaknak parah nangmah in zianghman idea na nei lo – cumi cu Thlarau ih thianhlimternak a si.\nDuhdawtmi zumtu, na zumnak hniksaknak cu a siat theimi sui hnakin a mankhung sawn. Pathian in hniksaknak thawn a lo thianhlimter tikah theih sualnak, hremnak, le tuarnak tivek pawl in mangbangza thutthen vek a si ding. Jesuh in tawhfung a lo pek: cumi sungah na lungawi aw. Na borhhlawhnak le Satan huham zate na nunnak sung ihsin a laak ih A hmuihmel bangnak a hmuh hlan lo a lo thianhlimter ding.\n“Jesuh ih nunnak cu kan taksa parah lang hrimhrim seh, tiah catbaang loin a thi theimi kan ruangpum par ahhin Khrih thihnak kan phur ringring a si,” (2 Korin 4:10). Himi a tuah rerolai ahcun lungawiza cu a si lemlo; ziangahtile cumi cu taksa in a cosaang duh lo. Asinan rel zo bangin tisa daan cun Thlarau daan cu a dokalh ringring. Na nunnak zate Pathian huham sungah ap in, a sunlawinak kha langhngan in aupi ding a si. Hiti ih hniksak na si rerolai caan khal ah Pathian hnenah “Amen” na ti thei a ttul. Cumi cu thil hasazet tla a si men thei, sikhalsehla Pathian in a lo bawm ding a si.\nNunsim na ton caan, mi ih ruahsual na ton caan, a harzetmi hniksaknak na tuar caan le dik lozet ih tisiat na ton caan ah Pathian in a lo tong dingih thluasuah a lo pe ding a si. Mipi in cumi cu Satan an ti. A poi lo, meisa bangin lo kaang ko seh, na hrangah thil ttha a si ding. Phunzai rero hlah, thinsau le lungawi te’n tuar thei zuam ttentto aw. Cumi cu theih a ttha, “duhdawtnak cu a thin a sau ih mi zaangfah a thiam” (1 Korin 13:4). Bawipa ih sunlawinak cu lungawinak thawn thangtthat uh.\nAmahcu nan hmu dah lo na’n nan duhdawt; nan hmu lo na’n nan zum. Curuangah kaa ih sim thei lomi, a maksakzetmi le a sunglawimi lungawinak nan nei” (1 Peter 1:8).\nDuhdawtmi, meisa ih hniksak na si bangin Bawipa in ziangkim lo thianhlimter in na nun ah Amai’ hmuihmel cuang hram seh!\nTuah Lai Ding Maw Tuah Zo?


Full Gospel Assembly pawl in Malaysia um Chin mi raltlan bawm - Chinland Today Media\nJanuary 22, 2010 4:33 am·1 comment\nMyanmar Fellowship pawl an khawmnak Full Gospel Assembly cun Malaysia um Chinmi raltlan pawl UNHCR ih thusuhsannak anneih theinak ding hrangah an biak inn hman thei dingin siannak an pe.\nFull Gospel Assembly pawl hin Myanmar Fellowship sungtel pawl khal an khawm awk theinak dingah tin an inn ah hmuak in an thlah. ‘kan umnak inn ah an ra ih kan khawm thluh in, in thlah sal theu’ tin Myanmar Fellowship Pastor Samuel Lung cun CT palai a sim.\nChin mi pawl hrang lawng si lo in 2009 kum ah Kawlram mi raltlan pawl hrang a biak inn ih UNHCR thusuhsannak tuah dingin thlakhat le hrek a rak pe dah zo. Tui tum ah a biak inn hmang thei dingih a san men lawng si lo in an ei in ding mi tiang in nitin ten a bawm cih. Kuchai Lama ih Kawlram nauhak tlawngkai mi 47 pawl hrangih an cazir nak ding hrang inn a sansak ih zingtin an ei dingmi rawl khal a bawm cih.\n‘Full Gospel Assembly pawl hin nasa zet in kan ni Kawlram raltlan pawl hrangah hmalaknak in neih bawm ih, UNHCR rori khal in nawr bawm, an mai in nawr bawmnak le in bawmnak ruangah tuni vek in mi ziangmaw tizat in UNHCR ih an thuhla suhnak a neih theinak a si, Chin mi hrangah lungawinak ngaingai a si’ tiin Samuel Lung cun a lungawi thu khal CT palai hnenah a sim.\nMyanmar Fellowship pawl hin tlawngkai nikhat zan tinten Full Gospel Assembly, Kuchai Lama ah sml 8-10 tiang khawmnak annei theu ih Kawlram raltlan mi 300 lenglo in an khawm ringring theu a si.


CDF Mindat in AA hnen raldo an zir mi thu an pholang nak san relfiang - Falam Online Media\nCDF Mindat in AA hnen raldo an zir mi thu an pholang nak san relfiang\nMizaan, April 26 ah Rakhine ralkap AA hnen ih raldo zirtu CDF Mindat ralkap pawl an ram ah an tlung saal lai zuknung tawi cu internet cahmai ah an thlah darh.\nCumicu kan dung kum 2021, October 23 ih zukmi a si nan kum hrek rei zik hnu lawng ih an pholang saal nak san cu CDF Mindat ṭuanvonei mipakhat in hitin a rel.\n“Himi kan pholang nak san cu AA le Chin ralkap pawl hmuaw thiamlonak suakter theitu thuhla pawl Social media ah thlahdarhtu an um ruangah a si. AA ralkap pawl kan ralring a ṭul tivek phungpha in thu tuahmi hmuh ding a um.”\n“Rakhine ralkap AA hmusualtu Chinmi ṭhenkhat an um ruangah an hnen ih raldo zirtu kan ralkap pawl an ra kir saal lai zuknung kan thlah mi a si” ti`n CDF Mindat ṭuanvonei mipakhat cun a rel ih “Chin ralkap dang le Yaw ralkap ṭhenkhat khal an hnen ih raldo zirtu an um” a ti.\nCDF Mindat in AA hnen ah raldo zir dingin ralkap 30 an thlah ih netabik atangmi ralkap 15 pawl cu AA pekmi meithal ralthuam thawn kan dung kum October thla ah an ram ah tluangten an thleng saal tiah theih a si.\nArakan Army cu Rakhine ralkap an si ih ramri thubuai ruangah le Chinram ih an ralkap pawl cangvainak ruangah Chin mipi ṭhenkhat cun ralhraang dinhmun in an zoh mi hriamkai pawlkom pakhat an si.\n← Remdaihnak hrang kan sawmnak cohlangtu Hriamkai Pawlkom tampi an um zo – SAC Ralbawi Zaw Min Tun\nKalaymyo, Myittha tipi ih tla that raltlan ruak ṭhenkhat an phorh thei zo →\nMindat : Ṭumhnih Kahdonak ah Mipi lam in Nunnak liam 2 an um zo


Suu Kyi India Tlawng Thu Lawrkhawm - Chinland Today Media\nNovember 15, 2012 3:06 am·0 comments\nDaw Aung San Suu Kyi cu atu zarh Tlawngkai Nihnihni, 13.11.12 zaanlam nazi 8 (kan ram tikcu)hlanah amai pumpaak bawmtu Dr. Tin Mar Aung le NLD ih upa Phyo Zeya Thaw pawl thawn Yangon International Airport ihsin India lam in an feh suak. Cun, zaan nazi 12:19 (India tikcu) ah Indira Gandhi International Airport, Delhi ah tluangte’n an thleng. India ih ramdang minister Ranjan Mathai in vanzam tumnak hmun ah a rak hmuak.\nCutawk ah kan rammi, kan Chin mi tel in, pawl cun pangpar pek in an hmuak ve. Asinan India security pawl cun a kiangih naihtuk ding an siang lo. Cule a riahnak ding Leela Palace Hotel ah an feh cih. Suu Kyi cun mani Tlawngkai Nithumni, 14.11.12, ah Jawaharlal Nehra Memorial thucah simnak cu Delhi ah a nei cih. Cun, cumi ni thotho ah India PM Manmohan Singh thawn an tonawk.\nSuu Kyi hi Delhi ah 1960 ihsin 1964 tiang a um dah. Cun 1987 kum ah reilote a rak tlawng dah. Cuhnu cun atu ih ta hi a hmaisabiknak a si.\nSuu Kyi In Mahatma Gandhi Ih Thlan Ah Zunngaihpar Pek\nAung San Suu Kyi cun amah thluntu pawl thawn tuni Tlawngkai Nithumni, 14.11.12, ah Delhi ih um Mahatma Gandhi (1869-1948) ih thlan ah an feh ih zunngaih par kual cu a pek in, upatnak a pek. India acozah tuanvo neitu pawlin Gandhi thuhla ngankhummi cabu pawl cu laksawng in an pek ve. Suu Kyi in ahlan ihsin thokin Gandhi leh a pa Aung San, cun Jawaharlal Nehru (India ih a hmaisabik PM) pawl hi a hrangah a zoh ṭhim ṭheu thu a sim ringring. Suu Kyi cu Tlawngkai Nihnihni zaan ah Congress Party president Sonia Gandhi thawn zaanriah kil tlangnak an nei. Cucu Sonia Gandhi ih a pumpaak zawngih sawmnak thawngin a si.


Midum le Mirang Lamlengtlang - Chinland Today Media\nAugust 19, 2014 9:19 am·0 comments\nMirang le Midum cu an taksa rong khalah an dang aw ngaingai. An lungput le an nun duhdan khal a dangaw zet. Asinan tuisun ah rualrem ten kutkai aw in an lengtlang thei hmuh tikah hnuk a ulh duh ngaingai asi. Kei hnakin Sersiamtu a lungawi sawn ding ti cu ka thei ko nan, hitluk leitlun ah thil mawi hmuh nuam ka timi a um thei nawn pei maw!\nMidum le Mirang pawl lawng siloin kanmah Asian minung pawl thawn khal an leng tlang ka hmu tam pi. Hivek ka hmuhton can ah zohman theihlo in, ka lungawinak mithli a luang ṭheu. “Bawipa himi hi na tumtah mi a si” ka ti ṭheu. Midang hrang ahcun hnihsuakza a si men thei, asinan ka thlarau hrangah a nuam in a ṭha mi a si.\nHivekih Midum le Mirang duhdawt aw ka hmuh ih ka lungawi thei ringring nak cu Midum le Mirang pawl ih hlan thuanthu malte ka theih ve ruangah teh a si sawn pei maw ti tiangin ka ruat aw. Asi lo, remdaihnak cu a mawi hrimhrim. Asi, duhdawtnak cu a mawi a si.


Chinram telin rampumhuap hmun ṭhenkhat ah Bomb a puak ih Mithi khal an um - Falam Online Media\nApril 29 zingthlapit ah Chinram telin rampumhuap khua ṭhenkkhat ah bomb a puak thu theih a si.\nZinglam nazi 4 luan hrawngah Chinram khuapi Hakha ah bomb voili a puak tiah khuami pawl in an sim.\n“SAC ralkap milai Pu Ngun San Aung inn kiang telin hmun 4 ah a puak. Zinglam nazi 4 in 5 karlak ah a si ih Economic bank kiang, Cozah Zungpi kiang le Hakha khuathar pawl ah a puak” tiah khuami mipakhat in a sim.\nBomb puaknak kiangkap ih um pawl cun kan inn tiang a tlir thluh thei tiah an sim ih bomb puahtu cu an thei lo. Innleng retmi thilri siat ṭhenkhat cu a um nan mithi le hliamhma tuar cu an um lo tiah theih a si.\nMagwe le Meiktila ah bomb puak\nZinglam nazi 3 hrawng ah Magwe myo, SAC ralkap Air base (လေတပ်စခန်း) in bomb puak thawm voi3 a thang tiah khuami pawl in an sim.\nRalkap Air base cu khuasung thawn peng 3 hlat hrawng ih ummi a si ih bomb puak cun khuasung lam tiang a tlir ban.\n“Rocket thawn kap an tuar tiah thuthang a suak ih ralkap 6 thi in 10 lenglo hliam an tuar tiah kan thei. Bomb puak hnu reilote ah khua lutsak nakah ralkap an duty cih. Air base kiangkap khua le Magwe khuasung khalah ralkap cangvaimi hmuh ding a um” tiah khuami pakhat in Myanmar Now hnen ah a sim.\nMeiktila Air base khalah zinglam nazi 5 hrawng ah bomb a puak tiah khuami pawl in an sim Rocket bomb thawn kap an tuar tiah thuthang a suak.\nAir base kiang ih um Khuami pakhat cun “zinglam nazi 5 hrawng ah voi 5 an kap puak zo. Innleng, khualeng suaklo dingin khuauk zung lam in thu an suah. Kan umnak kiangkap tiang bomb puak thil perh a tla ban. Ṭih a nung zet. Tutiang cu mithi le hliam tuar tivek an um lo hmang” tiah Myanmar Now hnen ah a sim.\nMeiktila khuasung ih လဝက zung khalah April 29 zinglam ah bomb an puah tiah theih a si ih khuami pakhat cun “လဝက zung ih rangva khal a hlipaw thluh. Air base lam khal siseh khuasung khalah cawp le cilh in bomb puak awn a thang. Zoi puah mi a si ti cu kan thei lo” a ti.\n“Yangon, Hlaingthayar No. 16 ih khuabawi zung khalah April 29 zing ah bomb a puak ih mipakhat hliam tuar tiah BBC in a ngan”\nZuk : CJ\n← Delhi ih Chinmi dinhmun ṭumsuklam pan\nChin Arsi Tleu pakhat Dairial cang ta →


Ruunsuahnak Ah - Chinland Today Media\nMarch 8, 2010 1:49 am·0 comments\n“Cubangtuk in sualsirnak a ttul lomi mi ttha sawmkua le pakua hnakin a sual a sirmi misual pakhat hrangah vancung ah lungawinak a tam sawn ding a si,” tiah a ti. -Luka 15:7\n– Daanpeksaalnak 5-7\n– Marka 11:1-18\nMartie thawn kan dung naite ah ram tampi ih an khuapi deuh pawl ah kan tlawng. Kan leilungpi in Jesuh ih rundamnak thuthangttha a thei lo ih mi thawng tampi riahsiatza in an um ti kan thei. “Khrih ih thu leitlun ah thleng ttheh seh” timi ruahnak in ka khat.\nTipithuanthum kap ih nauhak pate ka vun mang. Ni a sattuk ruangah ngaleng pawl an thi cuahco kha a hmuh tikah a sar ih tithuknak sunglam ah a deng hngai. A hmutu pakhat in, “Ziang na tuah?” tiah a sut. Cutikah nauhak pa cun, “An nunnak ka ruun” a ti. Cu pa cun, “Um san men, an zate’n na ruun thei cawk cuang lo ding,” a ti tikah nauhak pate cun, “A dik, asinan pakhat te ka ruun suah khal asile tthathnemnak a um thotho,” a ti.\nNauhak pate ih thuleh daan hi ka lung a kimzet. Sualnak tisuar in thihnak tiva kap ih in fen tikah Pathian in, sualsirnak a neitu ruun dingin a Fapa Jesuh a run thlah. Jesuh in a thusim ngaitu pawl hnenah hiti’n a sim: “Cubangtuk in sualsirnak a ttul lomi mi ttha sawmkua le pakua hnakin a sual a sirmi misual pakhat hrangah vancung ah lungawinak a tam sawn” (Luka 15:7) a ti. Thlarau hlo mi pakhat ruunsuah a si tinten vancung ah lungawinak a um.\nRunsuahmi na si ruangah vancung ah lungawinak a um maw? A um asile Jesuh ih zaangfahnak in thlarau hlo runsuahnak a ttuantu pawl hnenah tel ve aw.\nBawipa, duhdawtnak ruangah na tuar lo dingmi na tuar,\nThihnak neh in in ruun dingah;\nNa Fapa neihsun thi dingah na run thlah,\nSualnak ihsin in ruun suak dingah.\nRuunsuah na si tikah, midang ruunsuah na duh ding.\nPathian Hrangah Thinlungtak Ih Ttuannak


Romney In Sumpai Hawlah Obama Tluklo - Chinland Today Media\nOctober 16, 2012 8:39 am·0 comments\nWASHINGTON – US rampi hrilawknak ding hrangih zuamtu Republican ihsi Mitt Romney le a lamṭang pawl cun September thlasungah $170.5 million lenglo sumpai an hlawsuak zo. A sinan Obama le a lamṭang pawl ih kan dungthla ih an ngahmi zat hnakin malte a mal deuh lai.\nRepublican Party pawl in October thla ih lamṭang mipi hawlnak ding hrangih sumpai hman ding mi an kut sungah $ 191.2 million an nei zo. Obama le a lamṭang Democratic National Committee pawlkhal in kan dung thla ah $181 Million lai an hawlsuah thu an sim. Hi tluk ih tam hi US president hrilawknak ih sumpai hawlsuahmi thuanthu ah a rak um dah hrih lo.\nSumpai hawsuahnak lamah cun Obama le alamṭang cun an neh deuh ih a zawnzawn ih thlathum sungah vei hnih rori an neh zo.\nAhmaisabiknak ih thucuhawk an neihnak ahcun Romney ih a neh deuh nan sumpai hawlsuahnak lamah cun Obama in a neh hrih lai. Romney le a lamṭang pawl cun hrilawknak ni taktak tiang nasaten kanzuam dingih nehnak co thei ding rori in kan zuam ding tiin an ti. Obama khalcun hi zuamawknak hi cu a ollo zet tiin a rak sim ve.\nUS Hrilawknak: Obama le Romney Thucuhawknak Denver Ah Nei Thok\nBarack Obama US President Ah Hrilsal


Syria Ram Buai Nak A Sosang Sinsin - Chinland Today Media\nAugust 4, 2012 2:14 am·0 comments\nSyria ram buainak cun sosan lam a pan sinsin ih, mizan sunah khan an ram khawpi Damascus ah Cozah ralkap leh Opposition lam ralkap pawlcu nasazetin a ttumhnih nak an kapaw ciamco salih minung 70 an thibetsal. tuizarh tlawngkai nihnih khalah Cozah ralkap leh Opposition ralkap pawl kahawk nakah minung 91 an thi ih, nikum March thla ihsi Syria ram buainak ih mithi cu 20,000 an kimzo. Hi Damascus khawpi sungih an doawk nakah Cozah ralkap pawlcu In tinkim ah an lutih hmun leh hmunah minung ziangmawzat an kapthat tiah an sim.\nHimi laiah Opposition lam ralkap pawlcun an ram khawpibik sangtu Aleppo ih Vanzam tumnak hmunpi lak tumin an kapve rero laiih, Cozah ralkap pawl hnen ihsi an lawn ngahmi raldo nak Tank hmangin himi Vanzam ttumhmun pihi an nawr rero lai. himi ih hleiah Turkey ramri tluan lam khalah Cozah ralkap leh Opposition ralkap pawlhi nasazetih an kapaw rero laiih, BBC in a sim nakah Aleppo khawipi ih an kahawk nakah nehsawntu cu an um cuanghrihlo nan Opposition ralkap lam pawlih dinhmun hi a hngetsawn a bang tiah an sim.\nOpposition ralkap pawlhin Aleppo an lakthei a si len Damascus khal lak antum tiah theih asiih, himi laiah Opposition ralkap pawlih thiltuah dankhal a diklo nak tampi a um tiah an simve ih, Aleppo thang In sungih thawngtla pawl Cozah lam ttang ih an ruahmi pawlcu Opposition ralkap pawlin an kahthat lai zukpawl tilang asiih thisen kai hnianghniang ih taksa lawngte ih an umter laiah an lu, an hngawng leh an hmai ah an kap. himi vek a si ruangah Syrian National Council cun Opposition pawlih thilti danhi a mawhthluk zetih, Human Rights Watch khalin Opposition ralkap pawlih thilti dan in thil thalo tampi a suakter thei a si tiah an sim.\nTihni sun ah khan Cozah ralkap pawlin minung 100 lenglo an kaiih, mizan zingah minung 43 ih ruang pawlcu hmuhsuak an siih, midang pawlih thuhla cu zianghman theih nak a um hrihlo.


Floyd Mayweather In Pathian Thei Dingin Thla Ka Cam Sak: Manny Pacquiao - Chinland Today Media\nOctober 7, 2014 1:40 pm·0 comments\nTufang ih leitlun Boxing thiam hminthang le nehnak co rerotu Floyd Mayweather cun, Philippine mi Manny Pacqouiao cu nautatnak tongkam cu Instagram ihsin September 26, 2014 ah a ngan. Mayweather cun, “Pac Man cun, paisa a ngah ding ni cu hngakhlap zetin a thlir, tufang ah Pac Man cu sumpai a nei lo a si” tiin a ngan. Cun, 2012 ih Pac Man in Juan Manuel Marquez a neh lo tumih a thlalak tha lo pawl khal a langter bet.\nPac Man cun, “A tongkam ruangah zianghman poi tinak ka nei lo. Amah ka zangfah sawn. Pathian a tihzah ih a theihnak ding hrang thlacamnak ka neihsak a si. Miin leitlun thil nei theh khal sehla, Pathian a neih lo ahcun ziangsi thahnem ( Matt 16:26 nak a sim )” tiin a sim.\nSeptember thlathar ih Interview an neihnak ah Pac Man cun Mayweather a thong lonak a sim ih, “Ziangvek minung a si timi cu a cangvaihnak ihsin theih a theih ko. Zirnak nei lo pawl cun an duhduh an tong, an duhduh in an um ih, an duhduh an tuah hluahhlo men. Curuangah kan thongawk lonak a si” tin a rak sim dah.\nPac Man hi Christian a sinak langterin, Boxing a lek tinten thlacamnak thawn a hlan theunak cun leitlun mipi thinlung a la zet. 2012 ah, Pastor Rick Warren ih nganmi “The Purpose Driven Life” timi a siarnak ihsin a nunnak cu thleng danglam in a um ih, Pathian Thu in thazang a la ringring.\nPastor Rick Warren cun, “Pac Man in The Purpose Driven Life cabu a siar theh ah in rak sim ih, Rick, na Cabu ka siar ih Jesuh Khrih ka cohlang. Bungkhat ka siar thehin ka mitthli a tla, a dang ka siar sal ih ka mitthli a tla thotho. Hi Cabu hi midang ka theihmi zaten ka pe theh. Siar ve hai seh ti duhsaknak ka nei. Group kan tuah hngal ih, Bible zohlo ngahin kan siar tlang ringring” tiin Pac Man in Cabu a siar thuhla thawn pehparin a rak sim dah.\nWBO Welterweight Champion Jeff Horn


Ttha Sinsin - Chinland Today Media\nMarch 25, 2010 12:56 am·0 comments\n“An mit-thli hmuahhmuah a hnul sak ding. Thih a um nawn lo ding; ninghan riahsiat, aihram ttahnak le natnak khal a um nawn lo ding. Ziangahtile thil hlun pawl cu an hlo ttheh zo,” tiah a ti. – Thup. 21:4\n– Joshua 19-21\n– Luka 2:25-52\nPastor Dan Cummings cu a hmaisa ah cancer natnak a tuar ih cumi ihsin sii thawn a tuamhlawm awknak ah a baang ngaingai. Cuti’n Texas ih zarh hnih an tuamhlawm hnu ah a umnak Michigan ah tlungkir ding a si. Hiti’n ca a ngan: “Tuihsun cu ka ttha ngaingai... mangbangza sii phunkim rawimi ih nung dingin inn ah tuamhlawm peh dingin Nipi Ni cu vanzam thawn ka tlung thlang ding.”\nPastor Dan cu Michigan ah a tlung ih ni rei lote ah leitlun a khualtlawnnak a cem. A duhzetmi a Pathian thawn um tlang dingin a tlung.\nA ca ngan tami ka zoh saal tikah, “Tuihsun cu ka ttha ngaingai” timi in ka lung i tonghzet. Atu ahcun Dan cu a ttha sinsinmi nunnak a nei zo ti ka thei ih mit-thli tlak phah in ka hni (Filipi 1:23).\nNi khatkhat ah Jesuh hmin a kotu pawl cu thihnak, riahsiatnak le ttahnak um nawn lonak hmun ah kan feh leh ding. “Cuih hmun cu natnak um nawn lonak hmun a si ih in duhdawttu Pa in, an mit ih mit-thli ka hnul sak ding,” tiah thu in tiam (Thuphuan 21:4).\nAtu ih kan nunnak hi cu a cem leh ding. Jesuh a duhdawtu pawl hrangih a remmi hmun nuam sawn ah kan um leh ding (Johan 14:2-3).\nHih leitlun ih kan nunnak a cem tikah,\nPathian ih ttaang hlum kan thei ding;\nNatnak le riahsiat um nawn lonak,\nA ttha, a ttha sinsinmi ah.\nVanram cu natnak, zaanthim, thihnak le mit-thli um lonak a si.


Zanthing Kheng | VCTH\nHome » Cahram » Zanthing Kheng\nBy vcth on June 7, 2013.\nKhua pakhatah putar pakhat a um, mah lawng lungleng le umhar ih um a celh lo ruangah a fapa hnen ih um dingin a fapa umnak khua lam ah a pan. A fapa hnen ah cu a thleng. A fapa te innsungsang in lungawi sopar ten an hmuak.\nCaan a hung rei vivo. Putar ti fam cu, a kut pawl tla an thia, rawl an hil tlang tikah a fuan ter, darhai tla a tla ter phah, a caan ah rawl einak kheng tla a kuai ter thul.\nCucu a fapa le fapai’ nupi cun hnaihnok an ti zet. An nupa ih lungkimnak in a pa (putar pa) cu cabuai khat ah rawl hil tlang nawn lo in, coka kawmah rawl an ei ter. A hrangah pakan hleice, zanthing pakan tla a salhsak ih kuai thei nawn lo zanthing pakan an hman ter.\nCui a fapa te nupa cun fapa duh um zet kum 4 hrawng a si mi an nei. Voikhatah an fapa te cu inn hmailamah amah lawng hna a tuan rero. A pa in “pate ziang na tuah rero” tiah duhdawtnak le mithmaipan ten a sut. A fapa cun “nangmah le ka nu hrangah nan tar tik ih nan hman dingmi zanthing pakan ka salh rero” tiah a let. Cui an fapate tongkam cun a lung a fiangter puppi. Cuticun an nupa in thlaphang in an um. Innsung in an pu cun tongkam nei lo ten a zoh.\nCaankhatah nauhak, cun tlangval – fala, fate cawi, nu le pa, cun putar – pitar ah zo cio kan si theh ding. Curuangah na nu le na pa Upat awla a cang thei tawkin zohkhen tuamhlawm aw. Cuticun mi thlawsuah na si ding.


Capoh Hnihsuak - Chinland Today Media\nApril 13, 2014 1:28 am·0 comments\nKhawlkhawmtu – Thawng Thawng Ray\nKa rualpa cu nunau pakhat thawn an nei-aw. Cu nu cu innsang rak nei dah zo le fa pahnih neimi a si. Cui ṭhit-umnak ahcun, a fa le pahnih kum 3 mi le kum 5 mi nauhak cu a Pi thawn an ra ve. Khawm an thok hlan deuh te ah a Pi cun cui nauhak pahnih hnenah dim te’n thu a cah, “Huat suak hlah uh maw, ṭha te’n nan um lo asile, neta ahcun ka lo hruai nawn lo ding” ti-in.\nNikhat cu innsangnu pakhat in an hnenum fala nute cu a ko ih, “Mary, kan Pa hi a hnaṭuannak ih an Sungṭuannu thawn an uar-aw deuh a bang ka ti,” ti-ah a sim. Cule an hnenum nute cun, “Ka zum lo; ka Pi hi thik seh ti in duh ruangih in simmi men na si ko cuh!” ti-ah a sawn.\nKa Pa cun\nLothlo tlangval pakhat, Cawleng tlu kiangih ding rero cu, khaw sungih lothlo pacang pakhat in a hmu-ih, cui tlangval cu a ko, “Billy, ra aw. Na leng cun kha ti’n ret hrih men awla rawl ei dingin kan inn ah in ra thlun aw. Cule Khaw sungih um pawl kan va ko dingih na leng cu kan tung sal ding” ti-ah a ti.\n“Ka lungawi, asinan cu ti-ih ka tuah le, ka Pa cun a lung a kim ka zum lo.”\n“Aw… Zianghman ruat duh hlah, ra men aw, cuvek men a thupi lo” ti-ah a sawm thotho.\n“Si ee, asile ka lo thlun men pei cu! Asinan ka Pa cun hi ti-ih ka lo tlun cu a lung a kim ka zum lo lawlaw,” a ti sal.\nThaw zetih rawl a ei hnu-ah, inntek pawl hnenah cun Billy cun lungawithu a sim, “Ka lung a awi tuk, asinan ka thei cia, ka Pa cu a thin a heng zo nasa ding.”\n“ Um hrih! Ziangsaw thu mumal lo cu na rel rero i… Na Pa cu khui tawkah saw a um rengreng?”\n“A tlumi leng hnuai ah”\nCuvek thotho in\nAmah hnakih a nauhak zetmi fala pakhat a tthi-tu kum 93 ih upa putar pakhat cun Siibawi pai’ hnenah a va fehih, naute an neih zik thu lungawi takin a va sim.\nCule Siibawipa cun hi ti’n a sawn, “Thuanthu pakhat ka lo sim ding. Voikhat ah, mi molce zet pakhat hi Sa kap dingin ram ah a feh. Meithal ken ding ai-ah nithawng(umbrella) pakhat a ken pang. Ram tawih tumnak hmun a thlen hlanah rin lo pi’n Pawpi thawn an tong-aw thut-thi ih a kenmi thawng cun a vun kap. Cule cui’ Pawpi cu zaangpathal in dunglam ah letin a ril ciamco ih a thi ta riai.”\n“Aaaaa… Cuvek thilcang thei a si lo. Mi pakhat khat in an rak kah a si ko ding cuh.”\n“Tu khal cuvek cekci a si ko.”\nTuah nawn hlah\nDam lo pakhat khal Siibawi pai’ hnenah fehin a natnak a va zoh ter. Cule Siibawipa in a natnak pawl a zohfel thluh hnu-ah hiti’n ruahnak a pek.\n“Na dam vivo nak dingah thil pakhat khat cu na tuah a ṭul ding”\n“Ziang si ka tuah ding, Siibawipa?”\n“Hi ti’n si. Zing tinte’n lamlak na vak ringring ding, asilole zamrangte’n na tlan ṭheu ding”\n“Aiii ha! Zing tin te’n peng khat lole peng hnih cu ka tlan ringring a si si”\n“Cu ti asile tlan nawn lo-in cawl mai aw”\nPa thum nan si cun\nKum upa tuk hrih lemlo, Catholic Father pahnih khal Bike(Mawṭaw Cycle) cak nawn in an mawng kha Mawṭaw PK in a hmuh tikah, a rak khamih, “Nan mawng cak tuk ti nan thei lo maw?”\n“Na thla phang duh hlah: Kan hnenah Pathian a um si”\n“A si ahcun cawh nan kuan a ṭul ding; Bike pakhat ah mi pathum phur-awk hi kan daan in a duh lo”\nBus driver le Pator pa\nBus driver le Pator pa cu nikhat sungah an thi tlang. Bus driver pa cu Vanram ah a kai-ih Pastor pa cu Hell ah a tla. Cu tikah Pator pa in lungkim lo zetin Pathian hnenah ziangah hiti’n in tuahnaksan ti a sut tikah,\n“Nang cu Pathian thu na sim tikah mi hmuahhmuah an itthat thluh. Asinan, hi mawṭaw mawngpa cu mawṭaw a mawn tin te’n a mawṭaw totu pawl in Pathian an biak ringring ruangah” ti-in Pathian cun a let.\nTuluk mifim pakhat cu Khaw dangdang ah tlawngin Calai thu zirhnak a nei ringring. Cuti’n a feh tinte’n tlangleng a to ringring ih, tlangleng parih a hmuhmi pawl cu Sumdawng pawl lawnglawng an si tikah Peisa thu le an sumdawnnak thu lawnglawng an rel ringring ih zohman biak ding a nei ve dah lo.\nCuti’n nikhat cu tlangleng parah Tuluk mifim pai’ kiangah cun mi pakhat a to. Shakespeare ih Biazai cauk tumpi a siar rero cu a hmuh tikah Tuluk mifim pa cu a lung a awi tukih cu pa cu a biak ciamco. Asinan, cupa cun a ca lawnglawng kha a siar san men.\nA netnak ah, Rail Station an thlenih thin hnangam le thawsuak takin cupa cun Tuluk mifim pa ih hnenah hi ti’n a ti, “Kei hi Sumdawngmi pakhat ka si. Curuangah tui ṭum ka tlawnnak ahhin sui le ngun, peisa tampi ka keng. Hi vekih ca ka siar ciamco-naksan cu ka sui, ngun le peisa pawl hi mi in, in ruksak ka phan ruangah a si. Mi hmuahhmuah ih ruahdan a si ko lo maw; Mifim cu peisa an nei tuk dah lo ti hi.”\nMilian maktara ti-ih hminthang zet, Bank tampi uktu milian pakhat cu Taxi a sangih Amai’ Bank ahcun a feh. Cule a sanmi Taxi mawngtupa hnenah a tonak manih hlei-ah peisa malte lawng a pek bet. Cule driver pa cun, cui milian pai’ hnenah lungkim lo zetin, “Mizaan ih na fapa in ka mawṭaw in san lai ahcun tui’ in pekmi ih a let hra lai a hleifuanmi peisa in pek” a ti.\nCule Milianpa cun, “Si ee, anih cun a lo pek thei pei cu. Milian maktara pa a nei si maw… Kei cun ka nei ve lo pi,” ti-ah a sawn.\nTin Moe Shwe ih “Eh-Khan Ha-Tah-Mya” timi sungih ta a remcan danih lehmi an si.\nLetkhawmtu => Salai Van Thawng Thang (Chinland Today Media)


Pakistan Thawnginn Ah Khristian Naupai In Vuakvelh Tuar - Chinland Today Media\nPakistan Thawnginn Ah Khristian Naupai In Vuakvelh Tuar\nJanuary 9, 2012 2:06 pm·0 comments\nLettu : Joel Lal Cung Mang\nKhristian nunau pakhat cu diklo zetih thilruk (theft) puh a ton ruangah thawnginn sungah thlak a si ih, Palik le ttuanvo neitu pawl in a sualnak an hmuh lo ruangah an luatter sal. Salma Emmanuel (kum 30) hi Dec. 8,2011 ah thawnginn ihsin a luat. Thawnginn an um laiah amah le a pasal cu ni thum sung cawllo rori’n vuakvelhnak an tong.\nSalma Emmanuel ih sim daan ahcun a pasal Emmanuel Rasheed (Khristian, TV siat tuahtu) cu Pakistan acozah thu neitu le Palik pawl in Islam biaknak ih lut dingih a fialmi a duh lo ruangah nasa tukin an vel ti’n a sim hai. Salma ih sim betmi cu, ‘kan nupa in sualnak le mawhnak kan neih lozia an thei ko nan, Khristian kan si ruangah hi vekih in tiduhdahnak a si’ a ti. An zumnak le Khristian an sinak ruangih kaihkhih an ton ruangah Sui (gold) 100 grams le an hnattuan pawl khal an sungral thluh.\nIran Ram Ih Ni 287 Sung Thawngtla Nunau Nu Luat Sal Zo\nSalma hi nau a pai thla nganak ah hi vekih tiduhdah a tonnak a si. Hi vekih kaihkhih an tonnak san cu, Ghazala Riaz timi hnattuannak ih theu neitu bik (Boss) cun Lap Top 900,000 rupees (US$10,095) le Sui (gold) 300 grams cu ka zung (office) sungta in ruk a si ti’n a puh hai. Cu veten Palik pawl in an nupa in an kaih ih tu vekih an tiduhdahnak a si.\nSomila Raalkap Pawl In Khristian Nunau Pakhat Thawi\nKawlram Khristian Pawl In Khristmas Caan Ah Buainak Tong


Pope Leo XIII hnenih laksawn pek mi Biakinn. July 22, 2020 | Radio Veritas Asia\nPope Leo XIII hnenih laksawn pek mi Biakinn. July 22, 2020\nPope Leo XIII hnenih laksawn pek mi Biakinn.\nRome khuapiah Biakinn tampi a um ko nan Catholic mi pi pawl in Pope hnenih laksawng an pek mi Biakinn dang a um lo. Asinan San Gioacchino ai Prasti di Castello hmin a nei mi Biakinn cu dang lam deuh. Cui Biakinn pi cu St. Peter Basilica Biakinn in peng khat hman a hla lo. San Angelo thawn ahlat lo nak hmunah a um. Gioacchino hmin a nei mi Pope cu a mai thianghlim hmin a si mi St.Joachim hmin a nei mi Biakinn pakhat sak duhnak a rak nei.\nAbbot (Yatih), Antonio Brugidou hmin a nei mi a rak sakih kumsarih a reihnuah a sak theh. Cui Yatih a thih hnuah ram 27 in Pope ih duhnak vekin Bawipa thi le sa upatnak hmun a hlei in an rak sak. Cui Biakinn lutnak sangkaa kiangah a hlu tu pawlih hmin a rak ngan. A tambik ih a hlu tu ram 14 pawl hrang khalah an mai ram hrang ciarah Biakinn te 14 tla a rak sak sak.\nCui Biakinn fate pawl cu ramtin ih an maita dingin a rak tuah. Missasumnak Pulpit thlunah lungrang thawn tuah mi Bawipa thi le sa retnak a um ih Bawipa thi le sa thawn pehpar mi puaiah cui hmun cu an hmang theu. A kap veve ah meifar a kai mi Vangcung mi pawl ih zuk khal an tuah ih an ret. Sapain ramih Bawipa thi le sa upat nak cu hmun hlat nak hmun khal in an ra ih thla an ra cam. Cuvek thotho in America, Italy ram pawl a pehpar mi Biakinn fate pawl khalah mithianghlim pawl ih zuk pawl le ram ih zulh in an mai nunphung ciarih thuam thawn Bawinu Maria zuk pawl an tuah ih an ret. Cui hleiah biakinn ih a ratupawlih an theihthei nak dingah Latin tongin an ngan mi cu “ding felnak le sual cawhkuan nak hrangah Rome khua pi Catholic Diocese ih thlacamnak” tiah an rak ngan. Hi thuthang hi July 22 CNA thuthangih kan ngah mi a si.


US rampi Hrilawknak ah Thil ciang lo ziang hman a um lo – The New York Times | Falam Online Media\nUS rampi Hrilawknak ah Thil ciang lo ziang hman a um lo – The New York Times\n2020, US rampi hrilawnak thuhla buai cu a sosang vivo ih vote fir puhaw thuhla khal zingzoinak an nei vivo.\nKan dung zarh ah Organization of American States (OAS) ih international level zohhliah khaikhawmtu team khat cun US rampi hrilawknak ah a dik lo zawng ih cangvaihnak a um lo ti`n thuthang an rak phuang.\nTukhalah US rampi hrilawknak ah a dik lo zawng ih cangvaihnak a um maw, um lo tiih zirzoitu The New York Times cun a dik lo mi cangvaihnak a um lo ti`n a phuang.\n“President Donald Trump admin lam in US rampi hrilaw thu ah a dik lo mi cangvaihnak a um tiih an aupi mi cu a dik maw diklo ti`n ramsung state tinkim ih election official hotu hnen ah thusutnak kan nei ih a dik lo mi cangvaihnak ziang hman a um lo ti`n thuthang an nam hnget” tiah NYTimes cun a tarlang ih “Texas official cun thuhla zianghman in let sal lo” ti`n thuthang an suah.\nCuih tlun ah “kum dang hrilawknak vek thotho in vote siar sual, maths lam ciangkuang lo ruangah le technical glitches ruangih tisual mi cu a um ko ih voihnih vote thlak pang mi khal a um. Asinan cuvek tuahsual mi pawl cu report ah ngan khum a si thluh” ti`n an tarlang a si.\nUS rampi hrilawknak ah tuvekin thuthang phunphun a suak nan Trump admin lam cun a dik lo zawng ih cangvaihnak a um ti`h an aupi mi cu dinpi hrih in court lam tiang an thlen vivo tum a si.\n← Mizoram ah Hreitlung thawn Cekthatawknak rapthlak a suak\nFalam peng le Sagaing ramṭhen ihsin zuamtu CNLD palai ṭhenkhat Anka →


Thuthang puut darh ruangah ralhraang kut tuar in PDF ralkap 12 nunnak liam - Falam Online Media\nThuthang puut darh ruangah ralhraang kut tuar in PDF ralkap 12 nunnak liam\nTuni, June 22 ah Magway ramṭhen, Pwintbyu peng, Pathein-Monywa ziinpi, MaeZali lilawn kiangah doawknak a suak ih ralhraang ralkap kut tuar in PDF ralkap 12 an thi tiah theih a si.\nZinglam nazi 6 hrawng ah PDF ralkap phurtu Keruk nei mawṭaw cu MaeZali lilawn kiangah ralhraang ralkap pawl in an rak kham ih cutin an kapaw thok tiah khawmi pawl in an sim.\nDoawknak ah puakkuainak nasazet a suak ih a hmun rori ah PDF ralkap 12 an thi. Rapthlakza mithi ruak zuk le mawṭaw siatmi zuk cu ralhraang ralkap media ṭhenkhat in uangaw zetin Internet cahmai ah an pholang.\nPalik pawl cathup kuatawmi dongvetu RFA tarlangdan ah Lilawn kiang ihsin mawṭaw rak khamtu hi ဗိုလ်မှူးမင်းပိုင်စိုး hohami ralhraang pawl an si ti a si ih, cakuat ahcun PDF ralkap 12 an thi ti`n siseh, nungdamin mi 3 an kai thu le cumi sungin hriam tuar besia 2 an tel thu, tarlang a si….\nDoawk thu thawn pehparin Pwintbyu PDF ṭuanvonei KoKyarKyi in “Peng dang PDF ralkap thawn MaeZali lilawn ah kahawknak a um. Kan lam ah mithi an um ih kaih tuar tla an um. Ralhraang lam khalin an tuar ve.”\n“Doawknak a suak hnu ah kan hnen ah bawmdilnak a um ih bawmmi khal kan nei. Atangmi midang pawl an him fel thu kan thei tikah thuhla felfai kan rel leh ding” tiah a ti.\nDoawknak a suak thok dan hi a phunphun in an rel ih miṭhen cun ralhraang lam in RPG 5 thawn an kap cih tiah an sim.\nṬhenkhat in le NUG pekmi ralthuam pawl an phur lai ah ralhraang ralkap pawl in an rak kham ih PDF lam in an kap hmasa tiah an rel ve.\nNan, Doawknak a um thu cu nemhnget a si zo ih PDF 12 an thi thu siseh, PDF kutsung ihsin KA 25 phun meithal 25, 40mm bomb kahnak 1 pawl cu palik in an lak ngah thu nemhnget a si ih meithal tamsawn cu puakkuai nakah a siat thluh ti a si.\nRalhraang ralkap in PDF ralkap pawl an rak bawh cia dan ah thu theih mi an nei cia ding zum a um ih, BBC khalin PDF ṭuanvonei mipakhat relmi sirhsanin “Thuthang puut darh ruangah ralhraang ralkap kut tuar in PDF 12 an thi” tiah a tarlang.\nPwintbyu PDF ṭuanvonei KoKyarKyi in “Thuthang a puut darh ruangah ralhraang ralkap in MaeZali lilawn ihsin an rak bawh cia.”\n“PDF pawl to mi mawṭaw 2 an rak kham ih hmaisasawn mawṭaw ihsin mi 3 an ṭum lai ah dunglam mawṭaw ihsin an kap hmasa thok.”\n“Kahawknak a suak ih mawṭaw par ih puakkuai thei ralthuam pawl an puak ruangah mithi an um. 12 an thi ih hriam tuar besia 3 an um. 2 cu nungdamin an kai” tiah BBC hnen ah a sim.\nDoawknak ihsin tlansuaktu PDF ralkap ṭhenkhat an um ti`n ramsung media ṭhenkhat ah report a um a si.\n← Ralhraang kut ah CDF-Zotung ralkap a thi\nPalik Bo 3 telin ralhraang 10 lenglo an that →


Minung 9 That tu Twitter killer tiih Theih lar Takahiro Shiraishi a phuang aw | Falam Online Media\nTwitter killer tiih theih lar Japan ram mi Takahiro Shiraishi (kum 30) cun 2017 kum ah minung 9 ka that a si ti`n, tlawngkai nithum, Japan thuṭhen zung ah a phuang aw.\n2017 kum ah Japan palik in mihlo hawl in Takahiro Shiraishi um nak appartment ah an lut ih a inn sung ah minung taksa bel cawng an hmu ruangih kaih mi a si. Tuah, minung 9 that tu tiih an puh mi cu a dik ngaingai a si tiih a phuanawk ruangah hngawng ih thlai that dingin Daan tat thei dinhmun a si.\nTwitter Killer ti ih theih lar Takahiro Shiraishi\nNumi thlem in hlawhhlang khawvel ih zuar ṭheutu palai a rak ṭuan ih a umnak kiangkap mipi in a hnaṭuan thuhla an thei ciang vivo ruangah a hnaṭuan tlansan in Kanagawa Prefecture, Zama khua ah 2017, August thla ah a ceer ih, cuih hmun ih a um hnu thla 3 sungah minung 9 a that.\nKha lai ah Japan ram hi leitlun mah le mah thataw tambik ram lak ih tel ve a si ih nun bei dong ih mah le mah that aw duhtu an tam zet. Cucu, Shiraishi in caan rem ah alak ih Twitter hmang in mi thlem ding a hawl.\nOnline Social profile ah “Nunbeidong ih harsatnak phunzakip tuartu pawl ka bawm duh. Zangfahten DM (direct message) in kuat uh” timi a ngan ih thataw danding bawm tum lole an mah thawn thi tlang ding in a bum hai siding ti`n palik report ah a um.\nTleirawl pawl a bat deuh ih a pehtlaih tu pawl cu a inn ih ra dingin a sim hai. A that mi minung 9 lak ah kum 15 mi tel in numi 8 an siih kum 20 mi mipa pakhat cu a fala a va hawl nak ah a rak that. Inn khan 1 le bathroom pakhat luah a si ih cuih inn bi te ahcun minung ruak pawl cu a can ih vur bawm ah a ret ṭha.\nTakahiro Shiraishi an Kai\nKum 2017, Otober thla hrawng ih mihlo, kum 23 nute cu a tlangval pa in a pehtlaih thei lo ruangah palik hnen ah a report.\nA tlangval pa cun a fala nui` Twitter account a ong thei ih a history pawl an zoh sal tik ah Takahiro Shiraishi umnak appartment lam a khih hmuh ih an va hawl tikah rin lo pin Shiraishi inn sung ah minung taksa bel cawng an hmu ih Shiraishi cu an kai cih.\nAmah cun an paisa duh ruangih that mi vekin a rel lawk ih zingzoinak an nei mi ah, a nauhak lai ihsin a rualpi pawl thawn hngawng ih rekaw thawphit lek nak cii khat an lek ṭheu timi an theisuak ih mithi pawl hngawng khal ah kut ih rek nak neh a um ruangah a thii ah mithat duh nak a tel hrimhrim ruangah hivek in mi a that mi siding ti`n zum nak aum.\nPaisa duh ruangih that mi vekin a rel mi cu palik lam in an zum lo ih zingzoinak an nei bet tikah a umnak inn ih CCTV zuk ngah mi video pakhat an hmu.\nCuih video ahcun mihlo tiih report mi, numi pakhat thawn inn sung ih an lut lai a lang. Cunui` Twitter account an zoh tikah “thih pi ngam tu mipakhat ka ṭul. Thih ka duh nan kei mah lawng ka thi ngam lo” timi cakuat an hmusuak.\nCunu khal cu a that mi lak ah a tel ih a taksa a can hnu ah vurbawm sungah a ret. Miruak can mi tamsawm cu mi in a hlawn lai hmu ding phang ah inn ah a ret ih palik in an va kai ṭum ah minung ruh 240 an hmusuak.\nInn a luah nak\nThuṭhen Zung Ah\nMinung 9 a that ti mi mawhpuhnak cu “a dik thluh a si” ti`n thuṭhen zung ah amah Takahiro Shiraishi rorin a ṭongsuak.\nA lawyer pa cun Daantatnak demdeuh dingin “Thih duh ruangih an pan mi a si ih an mai` duhnak tel in a that mi a si” a ti nan Takahiro Shiraishi cun zuk sung ih mithi ruak Lu dunglam hmape pawl khih hmuh in “talbuai thei lo dingin ka tuah mawh nak a si” tiah a mai` duhnak thlun ih a tuah sawn mi si zia a sim tiah NHK media in a tarlang.\nHih thuthang hin Japan a ti hnin ih thuṭhen zung ih a din lai zoh tum tu minung 600 hrawng an tlar. Tuah, Takahiro Shiraishi in a si dan dik a phuang suak thluh ruangah Japan ram Daan vekin a hngawng in thlai that thei din hmun a si tiah NHK media in a ngan.\n← Myitkyina ah Thlipi a Huuk, Thailand ih suak thok mi Thilherh pakhat Myanmar pan in a ra\nFalam, Surbung Vanzam tualrawn On puai tuah cing ding →\nEPA pawlkom in Covid 19 nathrik kap that theitu Spray 2 hmin an phuang\nNitin Kan Hman mi sinan An tuahsan kan thei ciang lomi Thil Phun 9


Internet In Ziangtin Sumpai Kan Hawl Ding | VCTH\nInternet In Ziangtin Sumpai Kan Hawl Ding\nHome » V-Tech » Internet In Ziangtin Sumpai Kan Hawl Ding\nThiamnak mallai le Caan mallai na pe thei ahcun Internet ih sumpai hawl hi na hrangah a cang thei mi a si.\n1. Cauk Zuar\nCangan zuamtu na si ahcun na cangan mi pdf in e-Cabu ah tuah in zuar theih. Amazon in cabu thawn pehpar aw in Kindle Direct Publishing a tiih cangantu hrangah cabu zuar theinak a tuah ih an zuar ngah mi ih 30% na ngah ve ding (international), ram hrekkhat ih zuar ngah mi cu 70% tiang tla ngah theih a si.\n2. App tuah ih zuar\nTulai cu Smartphone, Tablet pawl a lar zet ih App a tha mi te na tuah ngah ah cu sumpai ngahnak lamzin tum pi a si. Ziangtin App tuah daan ti pawl hi online ah zoh a theih ih tutorial in tla a dotdot in an lo hmuh ding. Na tuah ṭheh in Google Play ah maw, Apple App Store ah maw zuar theih a si.\n3. Zuk Zuar\nZuk thlalak a peihtu na si ahcun na thlalak a mawi mi pawl zuar theih a si. Nan na zuk pawl quality a neih cu a ṭul ve ding. Zuk a zuar tu website pawl www.shutterstock. com, www.shutterpoint.com le www. istockphoto.com ah member lut awla cuticun an zuar ngah mi na zuk pawl ihsin sum na ngah ding. Na zuk thlalak pawl ih quality kha anmah in a zohfel ta ding ih cu hnu lawngah an website ah na upload thei ding ih zuar a si ding.\n4. Na Thilhlum Pawl Zuar Aw\nOlsam bikih Internet ih sum ngah na duh ahcun na thilhlum pawl na zuar thei. www.olx.in, www.quickr.com le http://craigslist.co.in hi website pawl ah thilhlum zuar theinak zin an lo sialsak. Na thilhlun pawl mawi zetin zuk awla, ziang a si ti tawi famkim in ngan aw la cu tin a tlun lam ih website pawl ah na tar thei. A lei duhtu in an ra lo pehzom leh ding.\n5. Online Dawr Tuah\nMah ngai ih online eCommerce dawr tuah cu a ol lo nan dawr tuah thei ding ih mi a bawmtu website pawl an um. www.ebay.com, www.indiebazaar.com le Amezon ti pawl ah member si in an thil zuar sak in commission fee na ngah ve thei.\n6. Online Hnaṭuan\nTulai leitlun ih a lar mi cu Outsource hnatuan a si. Bulpak ta maw, company ta maw project pawl online in ṭuan theih a si. Hi website pawl ah www. odesk.com le www.elance.com hnaṭuan hawl theih a si.\nThiamnak pakhatkhat na neih ahcun www.2tion.net, www.tutorvista.com ti pawl ah Online Tutor ding in na suat thei.\n8. Ads Zuar\nWebsite, Blog ti pawl na nei a si ahcun Tilarnak (Ads) pawl zuar theih a si. Ads ah phun 2 in a um. Contextual Ads le Manual Ads tla an si. Contextual Ads lak ih a hminthang bik mi cu Google Adsense a si. Google Adsense neih ding in anmah Google ih nemhnget mi website, blog na neih hmaisa a ṭul. Cuih na website, blog ah an Ads code na than pei ih cutin sum na ngah ding. $100 na ngah ihsin Google in check in maw, western union in maw sum a lo kuat ding.


Laimi le Pathian ih Tumtahmi – Falam Baptist Church\nHomePostsUncategorizedLaimi le Pathian ih Tumtahmi\nLaimi le Pathian ih Tumtahmi\nPhun Hram Awi\nAtu laifang ih Laimi kan dinhmun hi thlirdaan phuntampi thawn thlir tulmi dinhmun ah a dingmi mi miphun kan si thlang. Cuti ih kan ti tikah a pakhatnak ah Laimi pawlih a ra lai dingmi kan thuanthu, sidaan ding, sunmang, hnatuan tlang daan ding le Laimi sinak thuhla pawl hi thlirdaan pakhat le hmundaan pakhat te lawngih thlir ahcun fuh zetih simtheih a si nawn lo kan ti duhnak a si. A pahnihnak cu Laimi hi a hlan kum 40 hrawng ahcun Lairam le Kalay kiangkap lawngah kan rak um dah nan atu ahcun Kawlram khuapi tintian ah le Leitlun ram tumpipi ah kan thleng thluh zo. Laimi um lonak leilung le ram hi a mal vivo zo. Curuangah Laimi pawl hi thlirdaan phun tampi thawn thlir in hmailam Laimi sinak le dinhmun hi simfiang le sawm awk a tul. Hi cahmram hi Laimi pawlih kan sinak le dinhmin hi thlirdaan phunkhat ih ngan tummi a si ih cuih thlirdaan cu Pathian ih Laimi pawl in hman duhzia timi thlirdaan kha a si. Tongdang ih kan sim ahcun Laimi le Pathian ih tumtahmi ti a si. Cucu a tanglam vekin a tawi zawng tete kan zoh vivo ding.\nLaimi: Aliamcia le atu\nLaimi pawlhi nuam zetih um theimi le a nuam aw thei zetmi miphun kan si. Lai khawte ih umkhawm a nomdaan, khawte nun ih a himdam daan, le khuasungmi pakhat le pakhat nuam zetih a pawlkom aw theimi miphun kan si. A burbur ih umkhawm aw in nuam zetih um duhmi miphun kan si (Community life). Cuih nunphung sungih sin a thanglianmi kan si. Ramdang missionary pawl an thlengih cuih nunphung parih sin rundamnak thuthang tha kan theih ngah beet tikah miphun nuam lawng si nawnlo in miphun thangso ah kan cang. Zirnak le thiamnak a phunphun kan congah vivo tikah Laimi nun hi Kawlram sung hnamdang pawl kan hleihnak tampi a hung um. Laimi hi fimthiamnak nunphung lamah a sang zetmi dinhmun ah kan thleng. Cun, tikcu caan a thleng awk vivo tikah ramdang lam pan daan kan thiam vivo. Lairam suahsan in ramdang lamah kan pan vivo. Ramdang kan thlen daan cu pakhat le pakhat a bang awlo. Fimnak zir in a tangta mi pakhat hnih hrawng, Khawmpi zawhih a tangtami malte, avai ih vai lawlaw pawl khal hnihkhat an um. Atambik cu Kawlram ukawknak thatlo ruangih refugee in ramdang ih a thlengmi kan si. Atu ahcun USA, Canada, Australia, Norway, Switzerland, Sweden, Germany, ti vekin ram tampi ah Laimi tampi kan rak thleng. Himi hin Laimi kan dinhmun a langtermi cu Laimi cu leitlun huap miphun, ramtin huap miphun pi kan si ti kha a si. Cucu dinhmun a si ih sinak thu ah atu lai ramdangih a thlengtu Laimi pawlin Lairam ih a ummi maih nu le pa sungkhat unau pawl an cawm ih an dinhmun le nuntu khawsak daan a thangso ngaingai. Maih sungkua lawng siloin khua le ram, miphun hrangih a huapmi hnatuan thatha tla an tuan vivo. Cumi cun Laimi kan sinak hi khui hmun khalah kan hlohterlo ti a langter. Cuhlei ah Laimi sinak hloh theihlonak dingah thil tha pakhat an tuahmi ti ih ka hmuhmi cu Laimi cu Khristian kan si bangtukin Laimi Khristian Kawhhran tin an pawlkom aw. Pathian thu in an cawm aw. An kilkhawi aw. Cun nunphung pawlkomnak teta khal an din. Cumi lakah Pathian thu ih an kilkhawi awk hi a thabik miangmo mi pakhat a si. Cucu a thalam ih atu laifang Laimi pawlih kan sinak le dinhmun a si.\nLaimi le refugee thu\nA tlunlam ih kan sim zo bangtukin Laimi pawl ramdang kan thlennak lamzinpi pakhat cu refugee hi a si. Refugee ti hnuhnu ahcun rampi thu le nuntu khawsaknak thawn pehparnak a nei. Laimi le refugee thu thawn pehpar aw in hmuhdaan a phunphun in a um. A sia zawngih a hmutu cun thuphan le depdet zin a si an ti. Asinain cutin sim cing in kan unau sungkhat suahpi pawl refugee in ramdang an thleng thotho. Curuangah mihrek cun refugee hi Laimmi hrang ahcun the second best a si tin an hmu ve thlang. Ziangah tile Laimi hrangah a thabikmi hi Kawlram acozah in a tuah sak theilo ih Laimi hrangah a thabikmi a um theilo ruangah a thabik sangtu refugee hi Laimi hrangah a thatnak a um ve ko tin an hmu. Cun, mithen khat lala cun refugee hi Pathian in Laimi hrangih a thluasuah sangka pi in onsaknak a si tin a hmutu an um. Cumi nunkhawsaknak thu thawn thlir ahcun a diknak tampi a um ve fawn. Cu pawl cu Laimi sungih kan hmuhdaan a si. Laimi a silomi miphun dang pawlih an hmuhdaan khal hi tarlang sehla:\nDaw Aung San Su Kyi ih hmuhdaan:\nNorway ram ah Kawlram Democracy hotu Daw Aung San Su Kyi Norway ram a tlawngih a kir sal tikah Norway ram a tlawnnak thu hitin a sim. “Norway ih khual ka tlawn hi Lairam tlawng tlukin ka ruat aw. Norway ram ah Laimi tampi an um. Lairam hrangah hna tampi an tuan” tin a sim. Refugee ih a siat le a thatnak hnakin kan ram ih dinhmun diklo le ukawknak thatlo thu hi a sim duh sawnmi a si.\nABC: Refugee volunteer nupa te ih hmuhdaan:\nAn hmin cu ka cing nawnlo. Anmah cu America Baptist Churches(ABC) tangah hnatuanmi an si. Volunteer in Thailand Baptist Convention ah an pa cu General Secretary a tuansak hai. Kawlram ihsin USA ih refugee in a ra mi Karen miphun pawl kilkhawitu an si. Cute nupa cu Kawlram ah voikhat an ra tlawng. 2012 March 30 ni MBC hnatuantu pawl biakkhawmnak ah thu an sim. Cuih an thusimmi ah, “Aliamcia kum 200 hrawngah USA in Kawlram ah missionary pawl tampi thlah in hna kan tuan. Atu kum 200 a kimzik tikah USA cu thlarau lamah kan tlasam. Nuntu khawsaknak lamah kan thangso zetko nan Biaknak lam ahcun kan tumsuk ngaingai. Kan Kawhhran hi a thi cuahco mi Kawhhran (the Dying Church) kan si. Biakinn a thlenglo tu Khristian tampi an um. Putar le pitar pawl lawng an feh. Zarhpi zing ih a khawm awtu pawlhi minung 10-15 hrawng hrang kan si. Cumi pawl cu kum 60-70 luan hlir an si. Curuangah hi putar le pitar pawl an thih hnu ahcun Kawhhran hi a cem vivo ding. Asinain atu ahcun Pathian in Kawlrammi hmangin USA ah Kawhhran thangphawknak a tuah tum tin kan hmu. Karen, Kachin le Chin refugee tampi an thleng. Kawhhran an din. USA ih a umciami Biakinn ah an khawm aw. Thla an cam. Pathian thangthatnak hla kan sak dahmi an saksal tikah kan thinlung thupten ahlanih kan Khristian nun kha in mangter sal. Cu tikah USA ih Biaknak lam hruaitu pawl, Mino pawlin khua an ruat vivo. Biaknak nun, thlarau lam thu kan ruah sal a cu an ti vivo. Curuangah refugee ih ramdang a fehtu pawl hi kaphnih thatnak an tuah. A pakhatnak ah America ram ah thangphawknak a voithumnak (the Third Great Awakening of the American Churches) reilo te ah an suahpi cing ding. Pathian in Kawlram mi refugee pawl hmangin thlarau thangphawknak a tuah tum tin kan hmu. Curuangah Kawlram mi pawl parah kan lung a awi. Refugee hi Pathian in Kawlram hmangin America thangphawkter a duhruangah a si. A pahnihnak ah USA an thlen tikah an ngahmi pawlhi an nu le pa, unau sungkhat hnen ah an kuatih hi tawk lamih a ummi pawl hrangah thiltha an tuah tin kan hmu. Curuangah refugee hi globally, Kawlram mi hrangih Pathian tumtahmi a duhnak pakhat a si ve ko tin kan ruat,” tin an sim.\nLaimi le Pathian tumtahnak\nZiangvek zin in a si khalah Laimi pawl hi leitlun ram tampi ah kan thleng theh zo. Kan thlennak ram tinah Kawhhran kan din. Pathian thu sungah pawlkom awknak kan nei vivo. Pathian thu in kan kilkhawi aw. Cu vekin nunphung thawn a pehpar awmi pawlkomnak, thansonak pawlkom tete, le burkhawm hnatuan tlangnak ti pawl kan din vivo. Laimi pawlhi paksai hnakin a bur ih um hi nuam zetih a ruattu le nunphung neitu miphun kan si. Cucu kan thatnak pakhat a si. Asinain kan tlaksamnak pakhat lala cu a bur ih um duh zet miphun hin burkhawm aw ih hnatuan tlangnak ah thil pipa (picang) kan tuah suakmi a mal zetih hlei ah kan pawlkom hi rei a daihmi pawlkom a si thei dahlo. Ziang a si khalah burkhawm aw in a nuam tlang theimi Laimi pawlhi Pathian ih duhmi burkhawm nun Kawhhran sungih sin hna thupi tuan thei ding hi cu in duhsak bikmi le a tumtahmi a si ko. Cun, Laimi hmuntin kan thlennak hi refugee ruangah a si. Refugee hi Laimi in thekdarhtu vek a bang. Sihmansehla Laimi hrangah refugee hi ziang a si ti hi ruah a tul. Refugee hi Laimi hrangah cun:\nLeitlun huap ramthim hna tuanthei dingah Pathian ih hmanmi a si.\nHi tin ka sim tikah casiartu tam nawn cu a mangbangmi khal an um ko ding. Ziangah cutin ka sim thei tile Kawhhran nun le Khristian zumnak lam ih a tla niam cuahco mi USA le Europe ram tampi ah Laimi kan thleng. Hlumtu le biakkhawmtu a um nawnlo mi Biakinn pawlah Laimi pawl an khawm aw, Pathian thu an sim, thangthatnak hla an sak, thla an cam. Cuih Khristian nun duhnung cu a um ciami miphun pawlin an hmuh tikah a liamcia ih an Khristian nun kha an vun mang sal. Biakinn lam pan an tum vivo. Thangphawknak a pe hai. Cucu a tlun ih ka sim zomi pawlih an simmi a si. Hitin USA le Europe ram pawlah thangphawknak um thei dingah Laimi in missionary thlah tum sehla kan tlin thei dahlo ding. Curuangah Pathian in refugee hmangin USA le Europe ram pawl thangphawknak tuah dingah Laimi pawl hi a missionary ah in hmang. Refugee hi Laimi pawl leitlun huap missionary hnatuan dingah Pathian ih a hmanmi a si.\nLeitlun huap missionary tuantu dingah Pathian tumtahmi miphun kan si.\nLaimi pawl hi Pathian in hman in duh ngaingai. Laimi le Lairam sung lawngah a si lo. Kawlram sung hmuntin tian khalah in hmang duh. Leitlun khuaza ramkip ih missionary tuan thei ding khal in duh. A duhnak leitlun ih a kim theinak dingah Laimi pawl hman in duh. Cucu Laimi pawl parah Pathian ih in tumtah sakmi an si. Cutin in hman duh ruangah refugee thawn hmun tin ah in kuat. A si. Refugee um lo sehla Laimi pawlhi hi tlukin ramdang ah kan thleng thei lo ding. Curuangah thinlung thianghlim ten kan cohlan awk le kan theihfiang awk a tulmi cu Leitlun huap missionary hna tuantu dingah Pathian ih tumtahmi miphun kan si ti a si.\nLaimi pawlih zumnak le lungput\nLaimi pawl hi a hlan vekin a kelte thu ruahdaan in thu ruat ding kan sin nawn lo. Ahlan vek kan si nawnlo. Hmun tampi ah kan um. Thuruahnak dangdang lakah kan tlangleeng. Nunphung dang tampi lakah kan nung. Ukawknak a bang awlo mi phun tampi lakah kan um. Nuntu khawsaknak a bang awlo mi dinhmun ah kan ding thluh. A hlan kan sinak thawn a danglam vivo zo. Curuangah ramdang ih a thlengtu pawlih thinlung sungih ruah ringring a tha ka timi pawl cu:\nMissionary kan si.\nRamdang ih a thlengtu le nun a khuartu Laimi pawlih thinlung sungah kannih cu Pathian ih thlahmi a missionary kan si ti hi a si. Missioanry hna tuandaan cu sumpai thawn Kawlram ah maw? Lairam ah maw? missionary thlah ti lawng silo in maih umnak ram ah nitin nun le biakkhawmnak nun thawn an hnen ah thangphawknak mission hnatuan kha nunnak ih tuantu kan si tihi theihfiang awk a thupi tuk. A kuat lawng silo in Pathian in Khristian nun le zumnak a derthawm vivo mi ram ah thangphawknak tuahtu dingih kuatmi missionary kan si ti hi a si.\nLaimi ai-awh tu kan si.\nZo hman in Laimi ai-awh nan si tin official ca thawn tarlangmi kan silo a tul daan in Laimi ai-awh kan si ti hi theih a tul. Ziangah tile midang in Laimi miphun hi ziang vek miphun an si ti hi an ram ih a ummi Laimi pawlih nundaan in an thei thei mai. Cu vekin Laimi pawl kan tul an ti ahcun a tultu pawl thawn a naibik ih a umtu pawl hnenah an pan ko ding. Cuvek thu khalah ramdang ih a thlengtu Laimi pawlhi Laimi pawl Leitlun huap miphun kan si zia kha Laimi ai-awh ih langtertu, dinpitu an si. Cucu ramdang ih a thlengtu pawlih lungput a si ding a tul vekin ram a hlumtu Laimi pawl khalih kan lungput ding a si ih kan cohlan thei a tulmi khal a si.\nLaimi pawl hi hmuntin ramtin um miphun, Leitlun huap miphun kan si. Umnak thu ah leitlun huap miphun kan si vekin nundaan le lungput thu khalah Leitlun huap lungput tum le kau kan neih a tul. Peng le hnam lungput fiak ihsin luat kan cu zo. Curuangah a tlun lam ih kan sim vekin Laimi pawlih kan sinak le atu ih kan dinhmun hi thlirdaan phunkhat le hmuhdaan pakhat thawn cuan loin a huapkau mi thlirdaan thawn kan thlircon a tul. Cohlan daan thu khalah thu pakhat par lawngah hrambun loin thuhla tum le kiangkap dinhmun thlirin cohlan awk thiam a tul. Maih duhdaan ti lawng siloin mitam duhdaan thawn thlir a tulve. Duhdaan le tuldaan hi thlei dang thiam a tul vivo. Cutin a kau zawng le thlirdaan phun tampi thawn kan thlir ih kan cohlan awk ahcun a burnun ihsin hnatuan thupi le picang kan tuan tlang thei vivo ding.\nChurch Pastor Hnen Ihsin…


Hello! Chinland (10) - Chinland Today Media\nDecember 29, 2012 5:45 am·1 comment\nKa mit rori ih Rihli ra hmuh ding hi ka sunmang a rak si ringring. A takih ka vun hmuh cun zuk ihsi ka rak hmuh theu mi hnakin a mawi in a rak nuam sawn. A hmun ra thlen hrimhrim hin thin hmuah a daiter thluh thei.\nZarhpi zing, zingpit teah Rili ah ka feh. Ziangahtile Zarhpi ni tivekah cun lengtu an tam tuk ding ruangah thaten ka zuk ngah lo pang ding ti ka phang. Curuangah lengtu zohman an thlen hlanah ka feh ih, duhsahten ka zuk ciamco. Rihlipi cu pawl riahri ten a phahaw diahdiah; a kimvelah thingkung phunzakip a um; partiam kung tum zetzet hnuaiah tonak bench tete don a si ih, tili parah cun rampai rual khat ti an leuh, khatlam tlang hram ah serualpawl hrampi piat le nitlang ai phahin an tlang, zing nisuak no te in tili cu ti sersi ten a run tlet ih.. Rih mawizia cu kaa in siseh, cafang in siseh sim theih ding si’n ka ruat lo.\nPartiam hnui ah\nRihli cu tipithuanthum ihsin feet 2966 sannak hmunah a um ih, a kimvel cu peng hnih le hrek ih kau; atlangpithuin feet 50 tluk a thuk ih, a thukbiknak cu feet 60 a si, ti a si. Partiamkungpawl cu Rihli kimvelah khuanui siam in an kho ih, cui thingkung parah cun leitlunih hmuh harzet thingkeppar phunphun an kho hai. Cun, a mak zet mi pakhat cu, fur ruahpi a sur tam tuk ruangih tili pianhmang se thluh thei ding dinhmun thleng zikih a um tikah tili thlanglam tlang hnuaiih um, furlong thum sau lei kaw sungah tidaipawl cu an vung luanglut huho theu. Curuangah Rihli cu fur, thal, thlatang… ziangtik lai caan khalah a pianhmang vek tei a um ringring theinak dingah cungkhuanu in a kilveng ringring.\nRihli ah dawr pakhat lawng a um; a neitu cu U Kan Hla @ Pu Lal Khaw Chhan a si ih, contract la ih dawr ra tuah a si. Riahbuk (Bungalow) a um, rawl le in ding phunphun ngah a theih ih, tili helnak hrangah boat khal san theih a si. Boat to ka duh tuk nan keimah lawng to ding cun thla a ttem deuh ruangah ka to tum lemlo. Tawkfang cun lengtupawl an ra thleng cupco; India ram ihsi ra leng an si tlangpi.\nRihli ra lengtupawl cu mino deuh lawnglawng an si. Picnic ih ra tla an um ih guitar an tum, hla an sak, game phunphun an lekaw ih an nuamaw ngaingai. Pingpong thawi, volley ball lek, tidai leuh le beer in phahih boat to.. umdan phunphun, tuah mi dangdang thawn Rihli cu a hlunghlai ngaingai.\nZiangtikah simaw cun hi Rihli cu leitlun minungpawlin an thei lai dingih cumi tikah cun Chinram khal hi ‘Rihli’ zarah ramtin minungpawl thawn an khat luihlo lai ding\nRihli le a kiangkap pawl angel phun ih ka zuk rero laiah India ihsi ra leng, tour group pakhat in in ra pan ih Rihli thuhlapawl in sut ciamco. Kei khalin ka thiam tawk le ka theih tawk ten ka rak simve hnuaihno. A poinak cu an Mirang tong ka thei thei loih, annih khalin ka Mirang tong an theithiam ve lo. Cutin kut le ke pawl thawn kan ttang ih kan beaw ciamco. Kan theh in boat to in sawm ih kan zaten boat thawn tili kan hel hai. Kan nelawk thluh zo ruangah kan au bengbengih kanmah tawk te cun kan nuamaw zet.\nNauhak rual khat an ra thleng. Pahnih thum lai cu tidai ah an ttum ih ti sung ihsin thinghnah phun khat hi an run dirsuak theu. Cumi ka hmuh tikah ka va pan ih thu ka sut hai. Annih cun an thil hawl mi cu ‘Rih Par’ tiih kawh a si thu, tili sungah an kho ih kung hnihkhat kha palang sungah tidai thawn than in ‘Rih Ngaihhri’ (Rih Ahmattaya) tin an zuar thu in sim. Lang khat ah Ks. 200 a si ih, kei tla ka rak leive. Rih ra lengtu pohpoh cun inn tlun dingah (mai hrangah le midang laksawng pek dingah) an lei tlangpi theu tin nauhak pakhatin in sim bet.\nIndia tour group thawn boat to lai.\nHi Rihli ahhin kum khat pakhat tal cu tidai tla that an um theu ih, cupawl cu khualkhua ihsi ra lengtu lawnglawng an si tiah upa pakhat cun in sim. Cule hitin in sim bet, “A hmun umpawl cun hi tili ih ziaza, a thukdan le a khohdan pawl kan theicia. Asinan khaw dang ihsi rapawl cun zianghman thei lopin ti an ra leuh, ralring lo zetin ti an lek ih curuangah an ra cangsual theunak a si.”\nMizoram ihsi Rih ra leng, ‘J-a’ ti mi palik bo hnih pakhatih in sim mi tla cun ka thinlung a khoih tuk. Anih hi border gate ah tuanvo a neih laifang a si ih, a sim mi cu, “Nan Kawlram palikpawl cu an zangfahum tuk. Bo hnih ciocio ah kannih lam cun thla khat ah Rs. 3000 kan ngah laiah, Kawlram palik cun Ks. 20,000 (Rs. 1250?) hrawng lawng an ngah. Ziangmaw nikhua (ni thupi) tivek len kan hnipuan le boot tvk in ra sang theu ih kan zangfah thei ngaingai. Amahlawngte, thil pakhat a um mi cu, kannih lam cu kan sinak thawi mil mi quality kan nei theh; nannih lam cu duhsakawknak le nawhthuh (bribe) ruangih sinak kai tivek nan tam tuk lala. Curuangah sinak bangaw ciocio khalah kan quality cu lei le van in a tanaw rori,” tin in sim. Ka khawruah a tamter nasa!\nTawkfang cun Rih tansan ih tlun a cu thlang ding. Curuangah Rih le a kiangkap cu khop ten le duhsah ten ka zoh, ka zuk rero. Tili kap thingkung hnuaiih tohkham sau parah to in khua ka hei cuan. Zilthli nem ten a hung hrang diahdo, kiangkap thingkungpawl keh le vorh ah an hninaw leihlo, vate hlasak awn a rung thang phahphah, tili sungah van mero cu pawl riahri ten an zaam.\nKa nunthuleng hrangah hmunlehmapawl cu ka zoh, ka hawl, ka thlir ih ka ruat phah vivo. Ka thinlung mitthlamah tourist-pawl ticelcelih an lenvah laipawl a lang nasa. Ziangtikah simaw cun hi Rihli cu leitlun minungpawlin an thei lai dingih cumi tikah cun Chinram khal hi ‘Rihli’ zarah ramtin minungpawl thawn an khat luihlo lai ding.\nRihlipi, kop nei loih mah lawng ra lennak dingah cun a pamhmaium tuk ka ti!!\nPeh vivo lai ding..\non December 29, 2012 at 12:25 pm\nDear Mai Sok\nNa photo a mawi law law si.Zoh ……….. asi.


KAN RAM UMDAN-2 - Chinland Today Media\nKAN RAM UMDAN-2\nJanuary 3, 2012 8:39 am·0 comments\n(Democracy Vs. Ethnic Issue)\nNovember 29 sun ah Zakhaing party hotu pakhat in, “Ziangah Pi Clinton hnenah Kan ram ah Democracy hnak hmanin Tlangpar mi thubuai relfel a thupi sawn, tiin na sim. Na sim mi a dikzia na prove thei ding maw?” tiin i sut. Kawl thuthang ca ih ka thusim suah mi siartu khalin an buaipi celcel.\n1988 laiih Kawlram Tlawngta buainak ruangih Mizoram lam tiang ra tlansuak Chin mino pawlin Burma Democratic Front (BDF) timi an rak din tikah an hotupawl cu, “ziang nan tumtah bik?” tiin ka sut. “Kan tumtah bik mi cu Kawlram in Democracy ngah dingah a ?ul a sile nunnak tiang pe ih ?uan a si. Curuangah, Burma Democratic Front tin party hmin khal kan peknak a si,” tiin in sang. An hnenah, “Kannih Tlangpar mi (Chin) ih kan ?ul hmaisak bik mi cu ukawkdan pakhat (governing system or ideology) a si mi Democracy hnak hmanin, hnamlainatnak (nationalism) a si. Kan rampi in Democracy ngah hman nungla, ukawkdan Constitution (Danhrampi) cu 1947 lai bangin a hmin menih Federal, a takih Unitary a si ahcun, kannih Chinmi hrangah hnamdamnak a tling hrimhrim lo ding,” tiin ka rak sim hai. An lung a lut taktak a si ding, an zaten ka ?uannak Chin National Front (CNF) ah an lut thluh ih tui ni tiangin CNF hotu rung si lanta khal an um.\nVanduai ah Gen. Aungsan a thih hnu ah 1947 Constitution run ngan a si. Zalennak (independence) rampi in a ngah veten Democracy dan in ukawk a si. Kan ram khal Asia khawmual rampawl lak hmanah a thangso bik le nuam bik a rak si. Tui Yangon ih President Cenema Hall khal Asia ah a mawi bik ti a rak si. Culaiih Mingladon Airport cu Asia ah a tum bik, a mawi bik ti a rak si. Kan innhnen Thailand ram ah cawleng thawn an vak rero laiah kan ramah mawtaw mawimawi thawn kan rak vak thei zo. Culaiih Kawlram ih cathiam sang pawlin Singapore ah ca zir bet dingin State Secholar in feh a theih an ti hmanah, Kawlram hnakih rethei le farah deuh Singapore ih feh ka duh lo rak ti hman an um. Culaiah Yangon ih Phunhra (Matric) awng cu, leitlun Tlawng ?ha bik rak timi Oxfort University ah zawm thei cih tlakin fimthiamnak lam khalah rampi dinhmun a rak sang. Culaiah Paisa fang khat in arti pum 40 leng lo a rak lei thei. Cozah hnatuan thlatin 50 fang hlawh nei khalin nuam zetin a sungkua a rak cawm thei. Culaiah “Asia khawmual ih Buh-cuampi/khengkumpi (the rice bowl of Asia)” ti mi cu kan Kawlram a si. Rampi President rori khal Tlangparmi Shan miphun Saw Suithaih a si.\nCutin kum 10 a rung kim. Asinan Shan, Kachin pawlin, 1947 ih Pinlung Agreement kan rak neih laiih kan rak saduhtah vekin Tlangpar mi le Kawl lakah rualranten nuntlangnak a um lo, kan nunphung le calai khal zalen zetin kan kilhim in kan cawisang taktak thei lo, curuangah Pinlung thukam thlun ih ngan mi Danhrampi (constitution) ah kum 10 a kim hnuah rampi ihsin suahsal a theih a ti bangin, rampi ihsin kan suak ding, tiin an dil. Prime Minister UNu in Tlangparmi lungawi lonak cu a relfel thei lo. Cutin UNu san ih Democracy dan ih ukawknak cun kum hra fang lawng a daih ih 1962 ah a cem. Democracy ram nuam le ram thangso Kawlram pi cun a lennak le a nawmnak a hloh ih Democracy khal a thi cih ve .\nCuruangah, miphun zarawi, nunphung zarawi le anka phunphun um khawmnak Myanmar rampi vek ahcun, democracy hnak hmanin, Tlangparmipawl thuhla (dinhmun) kumkhaw daih ih felter a thupi sawn ka ti ngamnak tinak a si. NTK (Peh lai ding)\nPS : Rihli Group Mail sungih sin lak sawn mi a si.\nKawlram Hril Awk Hlanah NLD Party Hotu A Thi


Ralkap Lamtang Pafa An That – Meifar\nFebruary 7, 2022 admin Myanmar 0\nSagaing, Shwebo Township, Zee Phyu Kone khua ih um ralkap lamtang pafa cu tualsung mipi kilhimtu pawlin an kap that.\nFebruary 6, 2022 sun nazi 12:15 ah tualsung mipi kilhimtu pawlin an inn ah an va lutchilh ih an kap that, U Myo Win le a fapa cu ralhrang kuthnuai ih cangvaitu Pyu Saw Htee member tin an hminthang zet.\nShwebo Justice Force(SJF) le BLACK TIGER -SHWE BO pawlkom tangtlang in U Myo Win tei pafa cu an va kap ih a hmun ah an thi cih thu an than. Cuvek thotho in Mandalay, Kyauktan khua lal ṭuan lai khal tualsung mipi kilhimtu pawlkom pahnih in an va kap that.\nU Win Sint cu ralhrang pawlin Kyauktan khua lal ṭuan dingin an fialmi a si. February 6, 2022 zinglam nazi 7:30 ah Myangyan Twenty One Guerilla Force (MTGF) le Underground For Mahlaing (UGFM) in an va kap, a taksa sungah cerek mu pahnih a lut ih a hmun ah a thi cih.\nTlawngta Pakhat In A Fala Cu Bag Sungah A Ret Ih Mipa Sawng Ah A Norlut


Scientists pawl in Stonehenge kiang ah a lamdang zetmi hmuhsuahnak thar nei | Falam Online Media\nJune 23, 2020 admin\t0 Comments Scientist, Stonehenge\nKum tinten, minung 1 million hrawng ih vehvai ringring mi Stonehenge kiang ah scientis pawl in a danglam zetmi “khur” hmuhsuahnak an nei.\nStonehenge thawn a hlatnak peng 2 hrawng ih hmuhsuakmi a siih, cui khur pawl cu tuhlan kum 4500 liamzo hrawng ih laih mi siding an zum. Metre 5 hrawng thuk in 10 metre hrawng kau a siih remote-sensing technologies hmangin hmuhsuahmi a si.\nLeitlun thilmaksak danglam ih telve Stonehenge thawn pehzomawnak neimi siding an zum. Khur pawl cu a hlum zawngin laih mi a si ih a sau lamah peng 1 a luan. Hlanlai minung pawl ih hmun thianghlim fehnakding, khihhmuhnak ih hman mi lole khur pawl luan ih fehlo dingih ralrin peknak ih hman mi siding khalin an zum a si.\nScientist pawl cun tu ih an hmusuah mivek khur dang khal um ding an zum nan modern development ruangah an hmuhsuak thei an ring lo.\nStonehenge cu Wiltshire, England ram ah a um ih Santhar santhuanthu ngan hlan ih rak tuahmi a si. Santhuanthu ngankhumnak neih hlan ih umzomi a si vekin zo pawl ih tuahmi a siih ziang hrang ah tuah mi a si tikhal tuni tiang theihcian a si lo.\n← Pu Trump in suah ding phan tukmi ‘The Room Where it Happened’ cabu Online ah Leak\nDelhi um Chin mi lakah Covid – 19 Nat kai thar um →\nKorea pawl vekin Vuun No/Ngo na duh maw?


Dingthluk Lairelnak Um Lo - Chinland Today Media\nDingthluk Lairelnak Um Lo\nOctober 15, 2012 12:34 am·0 comments\nBible Siar Ding: Matthai 20:1-16\nSikhalsehla kanmah ih ruangah Pathian in sualnak zianghman a nei lomi\nKhrih kha sual ah a canter ih cuticun Amah ih zarah\nPathian ih dingnak kan ttawm venak dingah a si.\n– 2 Korin 5:21\nKa uanu pawl in zuam awknak ih hmat (score) pek daan an thei. A thlau awzetmi le danglamnak a langfiang keukeumi leentecelhnak zuk pawl asilole thilti daan pawl ah ka nu le pa in, “Cumi cu dingthluk lairelnak a um lo a si” tiih au aw cu an thei ding.\nKannih zumtu pawl tla vancung ih a ummi kan Pa Pathian hnenih kan lehrul daan vun ruat sehla cumi thawn a dang awtuk lemlo men ding. Christian midang pawl ih nun thawn kan vun tahtthim awk caan ah aw-suak rori in in kan simrel ding maw asilole a malbik ah kan thinlung te’n “A va ttaza lo ve,” tiih kan ruah caan a um ve men ding.\nPathian cu dingthluk lairelnak neitu asinan A thiltuahmi ah a ttaza lozet a bang ttheu. Jesuh in cumi fiangternak dingah tahtthimnak thuanthu tawi pakhat a sim. Sabit hmuan neitu pa in hnatuantu mibur pawl hlawhphal dingin a saang hngai. Hna an ttuan hlan ahcun hnatuantu mibur pawl in an hlawhman cungcang ah lungkimnak an nei. Asinan a netalam ahcun anmah hnu ih thleng le anmah hnakih hnattuan caan mal pawl thawn an ngahmi hlawhman a bang awk tikah an lungkim thei hrimhrim lo.\nPathian hi A hnattuan daan ah dingthluk lairelnak um seh tiih dilngennak kan neih hlanah kan vun ciinken tthat ding ummi cu A Fapa Jesuh kanmai’ sualnak hrangih thihnak a tuartermi hi a ttaza lozet timi thu hi a si. Jesuh cu kannih leitlun misual pawl ih cawhkuan tuar sak dingah a phu lo, cucing cun Pathian in A thinhennak zate kha a parah a burh thluh ih nangmah le keimah can ai ah thinglamtah parah a khenbet a si. Jesuh ih thihnak in Pathian ih dingthluk lairelnak a lungkimter ih kan rundamnak hrangah a famkim tawk, asinan cumi cu a ttaza kan ti thei hrimhrim lo ding.\nVancung ih um kan Pa, a ttaza lozetmi Jesuh thihnak in Na dingthluk lairelnak hrang lungkimternak le ka rundamnak in lei sakmi parah ka lungawi.\nKa nunnak hi midang pawl ih nunnak thawn ka tahtthim awk dah maw? Cumi in ziangti’n Pathian thawn lungkim awk lonak ah i hruai?


Nunau A Itpi Tinten Hlawh An Pe, Khawtlang Hmanmi A Si Ih Nunau 104 Ai Tam A Itpi Zo >>> – Meifar\nNunau A Itpi Tinten Hlawh An Pe, Khawtlang Hmanmi A Si Ih Nunau 104 Ai Tam A Itpi Zo >>>\nOctober 4, 2021 admin Lawrkhawm 0\nAfrica, Malawi ramsung ih um pawl ih nunphung danglam zet an nei. Hlanlai pi ihsin an rak hmanmi a si ih tuini tiang an hmang rero lai. Nunau tleirawl thi an neih veten khawtlang ih hman theumi pacang Eric Aniva (kum 40 hrawng) mi in ni 3 sung a itpi tengteng a tul, tleirawl in arak duh lo asile a sungkua, an khawtlang ah siatnak nasa zet a thleng ding vek ah an ruat, thihnak rapthlak tiang a thleng thei an ti ruangah tleirawl pawl khalin an itpi theu.\nCun, nauhak ihsin puitlingnak pakhat khal a si ih pasal an neih tikah pasal diriamnak an pe thiam ding an ti. Hivek ih an hman ṭheumi mipa cu ‘Hyena’ tin an ko, an ramsung hmun dangdang Hyena 10 an nei. BBC pawlin thu an va sutnak ah Eric Aniva in ‘nunau tam zet ka itpi zo nan 104 lawng ka hminsin thei’ a ti, naupai le fa nei zo khal an um.\nTleirawl lawng a itpi lo, pasal ih thihsan mi pawl khal ti thianghlim an tul tin a itpi theu. An nau a siat asile ti thianghlim an tul lala tinak a si, a itpi theumi tleirawl pawl cu tlawngkai lai kum 12-13 karlak mi an si deuh tlangpi. An ning a zak lo ih an suangaw sawn lam, mi lakah a itpi thu an rel theu ih mipa diktak a si, nunau ti lungawi dan a thiamtuk tin an fak rero sawn.\nNupi 2 a nei ih a nupi pakhat cun a hnatuan hi a duhpi lo tuk nan an sum laklutnak a si ruangah daiten a umsan. Veikhat a itpit man ah $4 & $7 (£3 to £5) zat an pe theu. Kawhhran, NGO le cozah lam in an nunphung fehdan cu thleng danglam dingin an fial theu nan an hlawhtling thei hrih lo.\nMalawi ramsung ih an ṭihbik mi natnak cu HIV/AIDS a si nan an ‘Hyena’ pawl cu nathrik nei thei lo dingah an ruat. BBC thuphuangtu Ed Butler in Malawi ramsung ah HIV/AIDS nathrik nei an tamtuk ruangah Eric Aniva hnenah na nei ve maw? tin a sut.\nEric Aniva in HIV nathrik a nei thu a sim ih a itpi mi tleirawl pawl ih nulepai hnenah cun ka sim dah lo a ti (Ti thinaghlimtu si loin nathrik pungter tu arak si sawn). Ed Butler in BBC hnenih a simdan “HIV a nei ti ka theih ihsin ka mithmai umdan a dik lo ti a theithiam ih thaten in sim duh nawn lo. Himi hna hi ka cawlhsan ding tin in sim’ a ti. (#BBC)\nHiti Vek Nunau Na Tawng Asilen Nupi Ah Neih Tum Tengteng Aw !!!